Kutubxona - Muhammad Salom. Qarz (hikoya) / Kiril\nSiz shu sahifadasiz: Muhammad Salom. Qarz (hikoya) / Kiril\nМуаллиф Муҳаммад Салом\n- Муҳаммад Салом\nҲайит ака ишдан ҳориб, ҳафсаласиз қайтди. Иш оғир эмас, аммо ёлгон ваъдалар уни чарчатиб, асабийлаштирди. Шунга қарамай, ўзини босиқ тутиб, тилига эрк бермади, дардини ичига ютди: «Кейинги сафар уч ойлик маошни қўшиб оламан, бир талай бўлади», дея ўзини овунтирди. Фақат аёли хархаша қилмаса, бас.\nҚизиқ, Нилуфар хола эшикни ним табассум ила очдию эрига сирли:\n— Меҳмон бор, — деди секингина.\n— Меҳмон? Ким? — Энсаси қотиб сўради эр. Ахир ҳамён қуруқ бўлса, ночоргана дастурхон билан меҳмон кутиш кўнгилга сиғадими? Нилуфарнинг чеҳрасига қараганда нозикроқ, балки керакли меҳмонга ўхшайди.\n— Совчилар, — шивирлади хотини эрининг кўнглидагини сезиб.\n— Ҳм... — деб қўйди Ҳайит ака қошларини кўтарганча, сал очилди: «Зўрроқ дастурхонга ҳожат йўқ». Бироқ шу ондаёқ дарҳол тундлашди: — Уларнинг жавобини берувдик-ку!\n— Секинроқ гапиринг... — аёл эрини туртди. — Булар бошқачароқ. Бамаъни одамларга ўхшайди. Йигитнинг ота-онасийкан. Ўзлари келибдилар.\n— Бари бир эмасми? Биз ҳозир қиз чиқазолмаймиз. Ахир битимизга тўй қиламизми?\n— Аввал кўринг, гаплашинг, кейин бир нима денг-да, отаси, — Нилуфар хола эриб кетиб, эрининг елкасидан силаган бўлди. — Бунақада уйимизга ҳеч ким келмай қўяди. Қиз боланинг иши қурсин. Кирақолинг, отаси, маҳтал бўлишди.\nҲайит ака қўлию юзини чайиб, ўзга уйга кирган каби сал бегонасираб, меҳмонлар ўтирган хонага қадам қўйди. Совчилар бўлмиш эр-хотин дарҳол ўринларидан туриб, мезбон билан сўрашишди. Ўрта ёшлардаги, бежирим кийинган, очиқ чеҳрали жуфтлик бир қарашдаёқ зиёли одамлар эканини аниқ сездириб турарди. Бу ҳолат Ҳайит аканинг вужудига аллақандай нур йўналтирдию тўсатдан кўнгли ёришиб кетди.\n— Айбга буюрмайсиз, акахон, — деди ўнғайсизликка барҳам бериб, эркак меҳмон, — биз огоҳлантирмасдан, шунчаки танишиш учун, норасман келдик.\n— Зарари йўқ, — деб қўйди Ҳайит ака ва эндигана ёйилган, буханка нону ликобчада арзон қоғозли конфетдан бўлак ҳеч нарса йўқ дастурхонга кўз қирини ташлади. Сўнг нафаси ичига тушган каби: — хуш келибсизлар, — деди.\n— Агар фикримиз бир ердан чиқса, кейин расман совчи юборамиз.\n— Яхши ўйлабсиз, — деди Ҳайит ака сал мулоҳазадан сўнг очиқ тан бериб. — Аммо қизимиз ҳали ўқияпти. Яна уч йил ўқиши керак.\n— Ўқишни давом эттираверади, — шошқин гапга аралашди аёл меҳмон. — Худога шукр, келинни ўқитишга қурбимиз етади. Иккаловининг юлдузи мос тушса, бас. Қизиз ҳақида яхши гаплар эшитганмиз.\nМезбонларга жавоб маъқул тушди. Аммо бир нафас ўйга толишди.\n— Биз ҳали қиз чиқармоқчи эмасдик, — эрини тушуниб, гап қўшди Нилуфар хола. — Тайёрлигимиз ҳам йўғиди. Замон ўзгариб кетди.\n— Ҳаракатларимиз бошланганидан кейин тайёргарлик ҳам ўз-ўзидан битиб кетади, холажон, ташвишланманг.\n— Бизга ҳеч нима керак эмас, опажон, — эркак меҳмон дангалига кўчди. — Бизга яхши одам, яхши келин керак. Замонга қараб иш тутаверамиз.\n— Айтасиз-да, укажон, — деди ўйланқираб Нилуфар хола. Кўнглидан эса: «Розилик олгунча шундай дейишади. Нағмалар кейин бошланади», деган ўй ўтди.\n— Агар маъқул топсангизлар, дам олиш куни қизларингиз билан Ёқубжонни учраштирайлик, шояд бир-бирларини ёқтиришса, — деди ногоҳ аёл меҳмон.\nМезбонлар бир-бирларига қараб олишди. Ҳайит аканинг ичидан бир нима узилиб тушгандай, бўшашиброқ кўзини ерга сузди. Аёли эса ўзини йўқотмай:\n— Ўйлаб кўрайлик, маслаҳатлашайлик, — деди.\n— Ҳа, тўғри, — жонланди Ҳайит ака. — Фикримизни кейин айтамиз.\nЎша кеча эр-хотин деярли ухлашмади. Гоҳ «қудалар»ни мақташди, гоҳ улардан айб излашди, гоҳо баҳслашиб, қаттиқ-қурум гапларга ҳам боришди.\n— Ўзига тўқ, бадавлат бўлгани тузук, аммо ўзимизга ўхшаган мусофир экани янада яхши, — деди ниҳоят Ҳайит ака.\n— Ҳа-я, — маъқуллади хотини, — тенги чиқса, текин бер, дептилар.\nҲайит ака хохолаб кулдию дарҳол тиниб, аёлини кесатди:\n— Ол-а, тенги эмиш. Ўзларини кўтариб юбормадиларми ишқилиб?\n— Кулманг. Мен кўрпамга қараб оёқ узатаман.\nҲайит ака билан хотини қўшни икки вилоятдан пойтахтга келиб қолишган. Иккаласи ҳам ўқишга кириш учун тўқимачилик комбинатида ишлаган. Ўша ерда танишиб, турмуш қуришган. Икки қизларини тошкентчасига турмушга чиқаришган: хилма-хил саруполар, мебеллар, антиқа совғалар аялмаган. Етти йиллик танаффусдан кейин туғилган Нозимага навбат етганда вазият ўзгариб, орзу-ҳаваслар йўли торайиб кетди. Эр-хотиннинг баҳси кўпинча шунга бориб тақалади.\n— Ўз одатимизни қилаверамиз-да, отаси, — деди ниҳоят пастроққа тушиб, Нилуфар хола. — Қалин пули сўрамаймиз. Шунга қараб, мебел ҳам олмаймиз.\n— Нозиманг ўксимайдими? Опаларимдан қаерим кам демайдими?\n— Деса дер, илож қанча. Қиз болани ортиқ тутиб бўлмаса... Яна шунақа совчиларга дуч келамизми, йўқми, худо билади.\n— Гапинг тўғрию... — Ҳайит ака жимиб, хаёлга толди. Сўнг тўсатдан жонланди. — Нозимани камситиб қўймайлик. Майли, учраштиринглар, боланиям яхшилаб суриштиринглар.\n— Бирор нажот йўли топиладиганми, отаси?\n— Қарз оламиз. Қишлоқдан, у ёқ-бу ёқдан айланиб келарман балки.\n— Ҳа-я, бойвачча оғайнилариз бор. Бир томонни кўтаришса...\nУчрашувлар, «ўрганиш»лар масалани тезда бир ёқлик қилди: икки ойдан сўнг тўй. Ҳайит ака вақтни бой бермай ҳам тўйга хабар, ҳам қарз кўтариш илинжида поездга ўтирди. Юртдошлари, қариндош-уруғлари орасида бир неча йил бўлмаган эди, гина-кудуратлар ила қаршилашди. Яна у аниқ сездики, одамлар анча ўзгарган: авваллардагидай эзмаланиб ўтиришлар, чуқурроқ сўрашувлар йўқолгандай. Ҳамма ўзи билан ўзи оворадай. Бекорчихўжалар эса бировга қайрилиб боқишга, сўрашишга эринадигандай. Гўёки бегоналашув жарлиги тобора кенгайиб, чуқурлашиб бораётгандай, йирик-йирик дарз кетишлар рўй бераётгандай.\n«Наҳотки яшаш учун кураш кишиларни шунчалар тез ўзгартирипти, — деди ўзига ўзи Ҳайит ака. — Бозор сиёсати шунақа кечармикан, а?»\nИккинчи куни кечқурун ёлғиз колишганда Ҳайит ака фермер укасига кўнглини ёрди:\n— Тайёргарликсиз тўй бошлаб қўйдик, ука.\n— Қанақа тўй, ака? — Нечундир хавотир аралаш талмовсираб сўради ука.\n— Жиянинг Нозимани узатаётибмиз.\n— Э, муборак бўлсин! Бўйи етиб қолдими, а? Амакилаб, елкамга ёпишарди, қўлтиғидан тутиб, тепага отардим. Яна-яна деб, мени чарчатарди. Худди кечагидай.\n— Ҳа, йиллар от чоптириб ўтаёпти. Бормаганинггаям анча бўлди.\n— Ўзингиз-чи? Эсиздан чиқай депмиз, — ука гинани чўзмай, ўзи қизиққан саволни берди. — Қудалариз ўзимиз томон одамлариданми?\n— Ўзимиз тарафдан эмасу... — Ҳайит ака чайналди, — лекин ўзимиздай мусофир, қийинчиликларни бошдан кечирган кишилар...\n— Хай, буниси тузук экан. Унда катта таергарликнинг нима кераги бор, ака? Аввалги икки жиянда роса шилингансиз. Энди бундай қилманг-да, ака, замонга қараб иш тутинг: юмалоқ-ястиқ қилиб, жўнатинг, юборинг-да.\n— Ўйлаб гапираёпсанми? Нозиманинг бошқалардан қаери кам?\n— Ҳа, энди имкониз бўлса... — ука гапини тугатмай ерга қаради.\n— Ферманг мени қувонтирди, — деди Ҳайит ака укасидан дурустроқ таклиф чиқишини кўзлаганча. — Бўрдоқиларинг семиз, сигирларинг гавмиш...\n— Э, акажон, буларнинг ҳар бири оламча ташвиш, минг бир ғалва. Ҳали давлатдан олган қарзимдан қутилганим йўқ. Бошқалардан ҳам қарзим бор. Бунинг устига бойваччалар қаторига қўшиб, юлқийдиганлар кўп.\n— Ҳм... Сенгаям осон эмас экан.\n— Қийин, ака, жуда қийин. Орият деган туйғу бўлмаганда, ташлардим-кетардим. Ўзимни савдогами, бошқа ишларгами урардим.\nҲайит ака ўйлай-ўйлай укасидан қарз сўраб, сухани синишини фаҳмлаб, бу хусусда энди оғиз очмасликни лозим топди. Яхшиси, ҳозир тумандагина эмас, бутун вилоятда тилга тушган, собиқ мактабдоши Ваҳоб Тадбирга йўлиқиш. Пули ачиб-бижғиб ётибди, дейишади. Йўқ демайди, карзини қистамайди ҳам. Мард одам. Шуни ўйлади-да, Ҳайит ака укасига тасалли бермоқ ниятида:\n— Савдоям сен ўйлагандай осон эмас. Манаман деган савдогарлар ҳам синиб, бармоқ тишлаб қолаётган эмиш. Фермани ташлама, унда келажак бор, — деди.\nБу маслаҳатда ҳам қандайдир ишора бордай эди.\n— Тўғрию... — ука яна нолимоқчи бўлди. Ака эса чўзмай муддаога ўтди:\n— Эрталаб машинангда, айтганча, у кўринмаёптими, — ака айвон сари қараганча сўзини давом эттирди, — мени Ваҳоб ошнамникига обориб қўйсанг.\n— Яхши ўйлабсиз, ака, — укаси қувончини яширолмади. — Тўйингизни бир томонини кўтариб юбориши ҳеч гап эмас. Менда бўлганида сиздан аярмидим?\n— Сендан машина сўрадим, холос.\n— Мирзаёр жўрамга айтаман, сизни обориб қўяди.\n— Ўзинг-чи? Бирга меҳмон бўлардик.\n— Хафа бўлманг, ака, ишим жуда кўп. Ҳозир бориб, Мирзаёрга айтаман.\nАкаси оғрингандай бўлганини сезиб, ука:\n— Машинани тележкали тракторга алмаштирганимга анча бўлди-ку, ака, — деди. — Эшитмаган экансиз-да.\n— Ачинмийман. Трактор икки-уч ҳисса кўпроқ ёрдам беради менга. Унда ер ҳайдайман, ем-хашак, ўт-беда ташийман, бозорга қатнайман. Шунда молларнинг нурисини ортиб, сотаман.\n— А? — Ҳайит ака укасига ағрайиб қаради. — Молни бў...ини сотасанми?\n— Ажабланманг, ака, бу замонда эвини қилсангиз — ҳамма нарса пул. Ҳатто яхши маслаҳат ҳам пулга сотилади...\nҲайит ака туни билан ўйлаб, ухлолмай чиқди. Антиқа замон, унга қараб ўзгараётган одамлар, мослашолмай довдираб юрган кимсалар ҳақида бош қотирди. Мирзаёр ҳақида ҳам ўйлади. Негадир унинг келишига ишонмади. Машина мойи палон пул, ишдан қолиш... Йўқ, ҳар қалай, Мирзаёр кўп куттирмади: кун кўтарилмасдан дарвоза олдида унинг эски «араваси» «би-бип»лади. Сал ўтмай, Мирзаёрнинг очиқ чеҳрали, ғўла қиёфаси Акахон рўпарасида пайдо бўлди:\n— Тайёрмисиз, ака? — сўрашувдан сўнг суриштирди у.\n— Тайёрману аммо сизни овора қилаётганимдан хижолат чекиб турибман.\n— Хижолат чекманг, ака, қандай бўлиб, ишингиз тушибди, худога шукур, имкон бор экан, тайсалласак, уят бўлади.\n— Раҳмат, ғилдирагингиз доимо айланиб турсин.\nМирзаёр жилмайиб қўйди.\n— Ҳалиям дурадгорлик қиляпсизми? — Анча йўл босганларидан сўнг ҳайдовчидан сўради Ҳайит ака.\n— Баъзан-баъзан, буюртма чиқиб қолганларда бораман.\n— Ишқилиб, тирикчилик юкини тортадими?\nМирзаёр бир нафас сукут сақлади. Сўнг тортинганнамо оҳангда:\n— Сиздан яширадиган сир йўқ, ака, — дея Ҳайит акага қараб олди. — Асосий юкимизни мана шу қирчанғи тортиб турибди. Худога шукур, нолимайман, бизани шу боқаёпти.\nБунақа гаплар Ҳайит ака учун янгилик эмас. Рости, ҳозир ҳамма ёқда киракашлар тиқилиб ётибди: исталган вақтда исталган тарафга улов топилади. Жуда қиммат ҳам сўрашмайди — рақобат ҳукмрон. Мирзаёр ҳам шундайлардан бири-да.\n— Ҳаракатда баракат бор деганлар, — Ҳайит ака Мирзаёрни рағбатлантирди.\n— Бунинг уятли жойи йўқ. Энди, укажон, агар ошнамни топсам, мени қолдириб қайтасиз. Агар олисроққа кетган бўлса, бирга қайтамиз.\n— У киши беҳудага бир қадам ҳам силжимайдилар. Ҳамма ишни ўтирган ерларида, тилпонда бошқарадилар.\n— Тўғри, ошнам вақтнинг қадрига етади. Тўғри қилади.\nҲайит ака икки ошиёнли, ҳашаматли, ғиштин бино ўртасида ўрнатилган нақшли дарвоза ёнида машинадан тушди. Шу заҳоти ичкаридан қоп-қора бир йигит қўл қовуштириб чиқди.\n— Хўжайин бормилар? — Мирзаёр ундан сўради.\n— Ҳокимиятга кетувдила. Ярим соатда қайтсалар керак, — йигит гапирган кўйи меҳмон билан кўришди. — Ичкари киринг, тоға. Мен сизни танидим.\n— Шунақами? Раҳмат! — Ҳайит ака йигитнинг елкасига кўл уриб қўйди-да, ортига қайтиб, машина тумшуғида ўралашган Мирзаёрнинг кўйлак чўнтагига иккита икки юз сўмлик яп-янги пулни тиқиб қўйди. — Раҳмат сизга!\nМирзаёр чўғдай қизарганча Ҳайит аканинг билагидан шошқин тутди-да, ҳалиги пулни йўловчисининг костюми киссасига қайта соларкан:\n— Ҳали одамгарчиликни йўқотганимиз йўқ, ака, — деди. — Одамни уялтирманг.\n— Рўзғордор одамсиз. Мен чин кўнглимдан чиқардим буни.\n— Хаёлизгаям келтирманг, — Мирзаёр ортига тез бурилиб, машинага ўтирди. — Қачон келай, ака?\nҲайит ака нечундир каловланиб, қора йигитга бирров назар солди. Буни ўзича тушунган йигит:\n— Меҳмон энди устоз ихтиёрларида, — дея кулимсиради.\nҲайит ака ошнасининг янги ҳовлисига аввал келмаган эди. Хизматкорнинг қистовига қарамай, уйга кирмай у билан биргаликда ҳовлини, ажиб ва шинам боғни кўздан кечирди. Тадбиркор ошнасининг дадиллигига, дидию фаросатига қойил қолди. Дарвозадан кираверишдаги хилма-хил гуллар камалаги ташриф буюргувчида гуллар пешвоз чиқаётгандай таассурот уйғотади.\nТашқарида машина товуши ҳамда Ваҳоб Тадбирнинг кимгадир топшириқ берган овози эшитилди. Кўп ўтмай, енги калта, яп-янги, зарғалдоқ шойи кўйлак, бошига сомон шляпа кийган, олтмиш ёшлар кўринишидаги чўзинчоқ юзли, буғдой ранг Ваҳоб Тадбирнинг таниш сиймоси кўриндию Ҳайит ака беихтиёр олдинга интилди.\n— Э, келинг, келинг, Ҳайитвой ака, — Тадбиркор қадамини тезлатиб, меҳмонга пешвоз юрди. Гарчи, меҳмон ёшроқ эса-да, ўзи ҳурматлайдиган кимсаларни бу одам «ака» сифати билан чақиришга одатланган. — Кўринмай кетдингиз?\nИккала ошна қучоқлашиб кўришдилар. Дарҳол меҳмон кутиладиган узунчоқ, айни пайтда кенггина, баланд, нақшинкор хонага кирдилар. Стол усти аллақачон турфа меваларга, маъдан сувлару ширинликлрга тўлатиб ташланган эди. Ҳа демай, идишларда сузма, салатлар, кўкату суюқ овқатлар бирин-кетин кела бошлади.\n— Хўш, Ҳайитвой ака, юзта-юзта қиламизми?\n— Ўзингиз-чи? — Кулиб сўради меҳмон. Чунки у ошнасининг ичкиликка ҳуши йўклигини яхши биларди.\n— Меҳмон бўлиб келибсиз, ичмасак бўлмас, — кўзини қисиб деди мезбон. Ваҳоб Тадбирнинг ичиш усули меҳмонга сир эмас: алёрлар айтилади, қадаҳлар тўқнашади, меҳмонга аввал ичказилади, сўнг бу одам кадаҳни лабига теккизиб, бирор идиш панасига қўяди.\n— Биз ҳам ичишни ташлаганмиз, ака, — деди дангал Ҳайит ака.\n— Йўғ-э, ҳазиллашманг, — мезбон «Тошкент оқшоми» деган ажиб суратли шишани очишга уринди. — Битта оласиз энди.\n— Йў-йўқ, рости, Ваҳобжон ака, — меҳмон шишага тармашди. — Анча бўлди, ичмаяпман. Бас-да энди шунча гуноҳларга ботганимиз. Гаплашиб ўтирайлик.\nФикр маъқул тушди. Суҳбат қизиди. Уй эгаси улардан хабар олиб турган хизматкор орқали ҳар хил кўрсатмалар берди, ўзи билан олиб юрадиган жажжи, ҳозиржавоб аппаратдан кимларгадир жавоблар қайтарди.\nНиҳоят меҳмонни илҳақ этган муддаога ўтиш мавриди ҳам етди:\n— Кенжа қизимизни узатаёпмиз, ака. Сизни тўйга айтгани келдим.\n— Тўй қачон?\n— Августнинг охирги шанбасида. Наҳорга ош беришни мўлжаллаяпман.\n— Яхши, муборак бўлсин! Ҳали вақт кўп экан, насиб қилса, борармиз.\n— Сиз бормасангиз бўлмайди, ака.\n— Худо хоҳласа, борамиз.\n— Шу, денг, ака, — меҳмон тортинганча мулозаматни узоқдан бошлади, — аввалги икки қизимизга бор орзу-ҳавасни қилган эканмиз, бор-йўқ бисотни ишлатибмиз.\nВаҳоб Тадбир сезгир одам, гап пайновини илғаб:\n— У даврлар ўтди, — деди кулганча. — Ҳар ким ўз кўмачини ўзи ичади. Отанг бозор, онанг бозор дейдилар.\n— Тўғрию... шу келиниз... — меҳмон чайналди.\n— Биламан, Тошканда қиз чиқариш қурсин. Эшитганман: тошканлик уч қиз чиқарса, сўроқсиз жаннатга кирармиш.\n— Камина ҳам тошканлик бўлмасак-да, жаннатга номзодмиз, — синиқ кулди у.\nВаҳоб Тадбир тишининг оқини кўрсатди ва:\n— Эслатмабсиз-да, шу ёқдан тузукроқ қуда топардик, — деди ҳазиллашиб.\n— Ўшанда ҳам қараб ўтирармидик. Ўрганган кўнгил деймизми, тарки одат амри маҳол деймизми...\n— Хўш, нима қилмоқчисиз?\n— Сизга юкиниб келдим, ака.\n— Хаа... — Тадбиркор ўйланиб қолди. — Кўки билан ҳисоблаганда сизга бирор минг керак-да.\nҲайит ака пул ҳамёнга нақд кирган каби қувониб кетди.\n— Топдингиз, ака, яшанг! — деб юборди беихтиёр у. — Бир йилда қарзни узаман.\n— Ҳайитвой ака, гап бундай, — мезбон гапни чўзгиси келмади. — Тўғри, бундай қараганда — бойман. Рости ҳам шундай. Катта боғим, чорвоғим бор, чорвам бор. Пахтам ҳам бор. Ҳар йили ипак қурти боқаман.\n— Бундан-да зиёда бўлинг, ака.\n— Лекин қарз беролмийман-да.\n— Нега? — Анқайди меҳмон. Гўё у чанқоқ эдию косадаги муздай обиҳаётга қўл чўзганида бармоқлари титраб, қалтираб, коса ағанади, сув тўкилди. — Ишонмайсизми? Ҳиссасини чиқариб...\n— Ундай деманг, мен фоиз оладиган судхўр эмасман. Аммо бирор кимсага ҳам қарз бермасликка қасам ичганман.\n— Қасам? — Бу сўз лаънат ёпишган косани энди чил-чил синдирдию ичидаги сўнгга томчилар ҳам сочилиб кетди.\n— Хафа бўлмайсиз, ака, шундай қасам ичишга ҳаёт мажбур қилди.\n— Бировга қарз берасизки, ҳожатини чиқарсин, ишини битирсин, ўзини ўнгласин, дейсиз. Лекин яхшилик баъзан ёмонликка айланиб кетади.\n— Ҳар хил одамлар бор, — минғирлади меҳмон.\n— Икки яқин одамим панд берди менга. Танийсиз. Кимлигини айтмийман.\n— Қарз сўрашувдими?\n— Биттаси уч минг, иккинчиси беш минг кўкидан олувди. Икковиям бир ойда қайтаришга сўз берувди. Мана, икки йилдан ошдики, мени кўрса, ўзини панага уради, мен бор ердан қочишади. Худди мен Азроил улар учун.\n— Қизиқ, — дея Ҳайит ака ўша одамларнинг аҳволини кўз олдига келтирди. — Хатога йўл қўйиб, пулдан ажралишгандиру энди хижолат чекишаётгандир балки.\nВаҳоб Тадбирга бу мулоҳаза ёкмади чоғи, пешонаси тиришди. Сўнг:\n— Ҳеч бўлмаганда олдимдан ўтиши, салом-аликни йўкотмаслиги мумкинмиди? Хуллас, ҳам икки яқин одамимдан, ҳам бойлигимдан айрилдим, — деди. — Энди тўй масаласи... — у бош қашиди, — тўйга бораман. Аммо қарз бермийман. Ортиқча пулим ҳам йўқ. Қирқ-эллик одам ишлатаман. Уларнинг тирикчилиги — зиммамда. Бошқа хўжаликларда одамлар йиллаб иш ҳақи ололмаётган ҳолда мен хизматчиларим билан ойма-ой ҳисоб-китоб қилиб бораман.\n— Сизни биламан-ку, бу борада тенгиз йўқ...\n— Тўйга мева-чева, эллик-олтмиш минг сўм тўяна билан борарман.\n— Шунисигаям раҳмат, ака... Бошқа бировдан қарз кўтарарман.\nВаҳоб Тадбир ошнасига ғалати қаради: «Кулоғингға тамбур чертдимми, ошна? Менданки бир нима чиқмагач, сенга ким шунча микдорда қарз беради?» Ўтиришнинг ҳам, суҳбатнинг ҳам қўри ўчди. Ҳайит ака энди бу ерда ортиқча қолишни эп билмади, кетишга изн сўради. Тадбиркорнинг иши ошиб-тошиб ётарди, эътироз билдирмади:\n— Биламан, сизга ҳозир қийин: иш кўп; чоп-чоп. Бу кеча қолсангиз бўларди, аммо аҳволизни кўриб турибман. Кўпам эзилманг, тўй ўтади-кетади, соғлиқ керак.\n— Раҳмат... — бўшашибгина хайрлашди меҳмон.\nИкки кун ичида Ҳайит ака яна икки бойвачча ошнасининг олдидан ўтди. Бироқ улардан ҳам тайинли ваъда олмагач, тушкунликка тушиб, ғарибона кайфиятда уйига қайтди. Унинг афт-ангорию ҳолатини кўриб, хотини ҳам, қизи ҳам вазиятни тушунишди. Шу боис қарз-қурз хусусида гап очилмади.\n«Бетимнинг қалини — жонимнинг ҳузури», деб индамай бош эгиб ўтиришдан ўзга чора қолмади», дея у ўзига тасалли берди пойтахтлик танишларидан ҳам натижа чиқмагач. — Бир ҳисобда шунисиям маъқулдир. Қарздан қутилиш дардиям бор-ку ахир. Майли, Нозима таъналарга чидар... Эҳ...»\nАммо шу орада кутилмаган тарафдан офтоб чиқиб, совуқ танага гўё оташ пуркади. Худо кўнглига солдими, Ҳайит аканинг қийналиб юрганини орқаворотдан эшитдими, куда бўлмиш эр-хотин фавқулодда сим қоқишдию сал ўтмай уларнинг ўзлари ҳам ташриф буюришди.\n— Аввало, қудажон, — дея сўз бошлади эркак қуда бир оз ўтиришганидан кейин, — мен бошда айтдим: мебел-себеллар, у-булар керак эмас, дедим.\n— Ҳа, айтдиз, — деди Ҳайит ака шуурсиз овозда. — Ўзи шунақа замон келди.\n— Лекин сезиб юрибман: орзу-хавас ҳаракатидасиз. Эл олдида...\n— Ҳа, албатта, орзусиз одам борми?\n— Орзунгизни бемалол амалга ошираверинг, қудажон. Мен қарз бериб тураман.\n— Қандай бўларкин? — Кизаринқиради Ҳайит ака.\n— Сизга қанча керак ўзи?\n— Э, сўраманг, — Ҳайит ака рақамни айтишга ботинолмай ерга қаради. — Ўзи тўйга тайёргарлигимиз йўғиди-да.\n— И-ҳм... — ўйланди қуда. — Икки минг билан битадими ишингиз?\n— Қанийди! — деб юборди уй эгаси беихтиёр.\nҚуда тайёрлаб келган экан чоғи, оппоққина, юпқагина костюмининг ички чўнтагидан йигирмата 100 рақами ёзилган суратли, кўкиш қоғозни олиб, Ҳайит аканинг рўпарасига қўйди:\n— Ана, олинг, тортинмай ишлатаверинг. Фақат сифати паст нарса олакўрманг. Етишмаса, яна бераман. Қиммат бўлсаям асл нарса яхши-да, кудажон.\n— Э, одамни уялтирдиз... — чўғдай қизарди Ҳайит ака.\n— Уялманг, қудажон, қаддизни асло букманг. Энди биз қариндошмиз. Қўйнидан тўкилса, қўнжига дебдурлар. Хўп, бизга рухсат, — қуда қўзғалди.\n— Йў-ўқ, овқат қиляпти қудангиз.\n— Овқат қилганларига қўймадим, — дея ичкари кирди аёл қуда. — Вақтимиз зиқ, қудажон.\nМеҳмонларни пастгача кузатиб қайтаркан, Ҳайит ака хотинига:\n— Худо қизимизнинг бахтини берганга ўхшайди, — деди.\n— Айтганиз келсин, отаси, — дея онаизор ҳам қувончини яширолмади. Чиндан-да, ота-онаю қизнинг ҳам орзуси ушалди. Нозиманинг егани олдида, емагани орқасида: бунақа кийинишларни ҳатто опалари ҳам тушларида кўрмаганлар; дорилфунунга аввалгидай автобусларда эмас, куёв боланинг сақичдай қоп-қора «Мерседес»ида қатнайди.\nВақт дарёси эса шиддатли оқар, ҳафталару ойларни қаритарди. Ҳа демай, Нозима ҳомиладор бўлиб, ҳаммани қувонтирди. Лекин ҳаёт фақат қувончлардан иборат эмас. Нозиманинг ота уйига навбатдаги ташрифи чоғида Ҳайит ака буни яққол ҳис этди. У қизини паришонроқ ҳолда кўриб, ҳол сўради:\n— Ҳа, қизим, нима бўлди? Тобинг йўққа ўхшайдими?\n— Йўғ-э, тузукман... — Нозима секин хўрсинди.\n— Ёқубжонни ишлари жойидами? — Хавотирланиб сўради онаси.\n— Билмасам, ишлари чатоқроқ чоғи. Чет элда ёмон тушганлар. Кўп нарсалардан айрилибмиз...\n— А-ха... — юраги зирқирагандай бўлди Ҳайит аканинг. Кўз ўнгидан саккиз ой муқаддам рўпарасига қўйилган кўк қоғозлар ғириллаб ўтди. Ажабо, эсидан чиққанмиди? Сираям-да. Лекин уни қайтариш йўлларини ўйлаб кўрмаган экан. Худдики, йўллар беркдай кўринган. — Қарзни сўрашмадими ишқилиб?\n— Йўқ, — қиз отасини аяшга уринди: ўтган гап-сўзни силлиқроқ тушунтирди гўё. — Фақат қайнанам: «Қудамларни ишлари юришаёптими?», деб сўрадилар.\n— Ҳа, ана, ҳаракатларингни қилинглар, дебдилар-да, — деди Нилуфар хола аччиғланиб. — Уялмай-нетмай... Ахир ҳаммаси ўзларига сарфланди-ку!\n— Ундай дема, — эри унинг сўзини кесди. — Биз қарз олганмиз, қарз!\n— Жа зор қолишмагандир, шошилтирмасалар ҳам бўларди.\n— Шошилтиришгани йўқ, ойи, — деди Нозима оқаринқираб.\n— Эслатганлари яхши бўлибди, — дея Ҳайит ака ўрнидан турди. Пастга тушиб, атрофни кезди. Оёқлари аранг кўтарилиб, оғир тушар, навбатдаги кўтарилишда ер гўёки ўзига қараб тортар — эгасининг елкасидаги зилдай юк уни қапиштирмоқчига ўхшарди. Шу боис Ҳайит ака кўп юролмай, юраги сиқилиб, тез қайтди. Қизи отаси билан хайрлашмай кетгани учун узр сўрабди.\n— Қарздан тезроқ қутулиш керак, хотин, — деди Ҳайит ака хонтахта рўпарасига оғир чўкиб. — Қарздорлик ёмон: одамни тили қисиқ, бошни эгик килади.\n— Озмунча бўлмаса бу сабил... Нима қиламиз?\n— Ўйладим: жума куни маош билан бирга нафақани оламан.\n— Ўйлаб гапиробсизми, отаси? Иккаласи йигирма доллиргаям етмайди-ку?\n— Қирққа яқин боради. Уч ойлик маош ҳам бор. Ҳар қалай...\n— Хўп?.. — Синиқ, ажабтавур кулди хотин.\n— Умримда қилмаган ишни қилишга мажбурман.\nАёл кўзларини жавдиратиб, эрига қаради: «Нима қиласиз?»\n— Бор пулга хом писта келтираман, қовуриб берасан. Яна қурут-пурут, сақич дегандай. Яқинимизда мактаб, боғча бор. Болалар буларга ўч.\n— Вой ўлмасам, ҳазиллашобсизми?\n— Ҳазил кўнгилга сиғадими, хотин? Ишдан қайтгунимча ўзинг эплаб турасан... Сарёғ, шакар ейишни ҳозирча тўхтатайлик. Қарздормиз-а... Уят -ўлимдан ёмон...\nОрадан бир ҳафтача вақт ўтиб, писта сотувчилар сафига янги рақиб қўшилди.\n"http://www.kutubxona.com/wiki/index.php?title=Muhammad_Salom._Qarz_(hikoya)_/_Kiril&oldid=3869" dan olindi


Инновация маркази буюртмалар қабул қилишни бошлади - 26.08.2017, Sputnik Ўзбекистон\nИнновация марказининг асосий мақсади АКТ соҳасида ишлаб чиқариш, таълим ва илм-фан интеграциясини чуқурлаштириш, шунингдек, иқтисодиётнинг юқори технологик... 26.08.2017, Sputnik Ўзбекистон\n© Sputnik / Алексей Куденко / Фотобанкка ўтишВ цехе сборки завода компании Samsung Electronics\nИнновация марказининг асосий мақсади АКТ соҳасида ишлаб чиқариш, таълим ва илм-фан интеграциясини чуқурлаштириш, шунингдек, иқтисодиётнинг юқори технологик соҳалари ривожи учун қулай шароитларни яратишдир\nТОШКЕНТ, 26 авг — Sputnik. Ахборот технологияларини ишлаб чиқиш ва жорий қилишни қўллаб-қувватлаш бўйича "Mirzo Ulugbek Innovation Center" Инновация маркази 25 августдан буюртмалар қабул қила бошлади ҳамда ўзининг расмий сайтини ишга туширди.\nМаълум қилинишича, буюртмалар онлайн режимда марказ расмий сайти орқали, шунингдек, шахсан ёки почта алоқаси орқали ҳам қабул қилинади.\nЎзбекистоннинг қайси ҳудудида рўйхатдан ўтганлигидан қатъи назар, барча юридик шахслар Инновация марказининг резиденти мақомини олишга номзод бўлишлари мумкин.\nЭслатиб ўтамиз, "Mirzo Ulugbek Innovation Center" Инновация маркази Ўзбекистон президентининг "Республикада ахборот технологиялари соҳасини ривожлантириш учун шарт-шароитларни тубдан яхшилаш чора-тадбирлари тўғрисида"ги фармонига асосан ташкил этилган.\nИнновация марказининг асосий мақсади АКТ соҳасида ишлаб чиқариш, таълим ва илм-фан интеграциясини чуқурлаштириш, шунингдек, иқтисодиётнинг юқори технологик соҳалари ривожи учун қулай шароитларни яратишдир.\nПрезидент фармони билан Инновация маркази иштирокчиларига бир қатор имтиёз ва преференциялар тақдим этилган. Жумладан, 2028 йилнинг 1 январига қадар марказ резидентлари солиқ ва мажбурий тўловлардан озод этилдилар. Резидент ишчилар учун даромадлар жисмоний шахсларнинг даромадларидан олинадиган қайд қилинган ставка бўйича 7,5 фоиз солиқ ундирилиши, Пенсия жамғармасига 4,5 фоиз ставка бўйича суғурта бадаллари тўлашлари кўзда тутилган.


Қозоғистонда «The Spirit of Eurasia» замонавий этно-мусиқа фестивали бўлиб ўтди - Номадлар,Турклар,Қозоқ одатлари ва анъаналари,Қозоғистон табиати,Хориждаги қозоқлар,Қозоғистон спортчилари,Қозоғистон тарихи | Kazakh TV\nҚозоғистонда «The Spirit of Eurasia» замонавий этно-мусиқа фестивали бўлиб ўтди\nТурли халқлар маданияти кесишган ўзига хос майдонча. Қозоғистон пойтахтида «The Spirit of Eurasia» замонавий этно-мусиқа фестивали бўлиб ўтди. Шаҳар аҳли ва меҳмонлари олдида 14 давлатдан келган 134 мусиқий жамоа чиқиш қилди. Композицияларнинг жонли ижроси этно-фе стиваль қатнашчилари мансуб юрт ҳақидаги интерактиф фильмлар намойиши остида янгради. Томошабин замонавий электрон мусиқа билан уйғунлашган анъанавий чолғуларнинг мафтункор товуши яратган ноодатий оламга кира олди.\nЖАН КАСТЕЕВ, ФЕСТИВАЛЬ БОШ ПРОДЮСЕРИ:\n– Жорий йилда ташкилотчи сифатида пойтахтда ўтган фестивални Евроосиё континентини тақдим этувчи имкон қадар кўпроқ жамоа билан тўлдиришга интилдик. Евроосиёлик қатнашчиларимиздан ташқари, бу ерда Африка қитъаси вакиллари ҳам бўлади. Зимбабведан келган “Mоkoomba” гуруҳи – бутун фестивалнинг ёрқин олмоси. Айтиш мумкинки, бунга ўхшаш жамоа нафақат Қозоғистон ва бизнинг шаҳарда, Марказий Осиё ҳудудида ҳали бўлмаган.\n«ASHINA» ЖАМОАСИ /ҚОЗОҒИСТОН/:\n– Гуруҳимиз 2017 йилдан бери бор. Репертуаримизда ўзимиз яратган, шунингдек, қозоғистонлик композиторлар асарлари ҳам бор, турли куйларни ижро этамиз. Мусиқа услубимизни худди «нью-эйж» каби таърифлаш мумкин.\nМусиқий шоу Пойтахт кунига энг томошабоп ҳадя бўлди. таъкидлаймиз, фестиваль Қозоғистонда ўтаётган Ёшлар йилига ҳам бағишлаб ўтказилган.\nҚозоғистонThe Spirit of Eurasiaэтно-мусиқа фестивали


08 март 2021, Тошкент вақти: 14:13\n22 май куни эрта тонгда Хитойнинг Шинжон Уйғур мухтор вилояти маркази ҳисобланмиш Урумчи шаҳридаги бозорда содир этилган портлашда камида 31 киши ҳалок бўлгани ва 90 одам жароҳатлангани хабар қилинди.\nУрумчи бозоридаги портлаш борасида тарқатилган хабарларда айтилишича, номаълум кишилар иккита машинада бозор ҳудудига кириб, одамлар устига бир қанча портловчи ускуналарни отган. Хитойнинг расмий Синхуа агентлиги воқеа гувоҳларига таянган ҳолда, бозорда камида ўнга яқин портлаш бўлганини хабар қилди.\nХитой марказий телевиденияси эса Хитой раҳбарияти портлашлар учун масъулиятни уйғур айирмачиларига юклаб, жамиятни огоҳликка чақиргани ҳақида хабар берди.\n-Сўнгги маълумотларга қараганда воқеада 31 киши ҳалок бўлди ва 90 киши яраланди. Воқеа хақида хабар берилганидан сўнг Хитой Коммунистик партияси Бош котиби, Хитой Халқ Республикаси президенти ва Марказий ҳарбий кенгаш раиси Си Цзинпин бир қатор муҳим кўрсатмаларни берди. У террорчиларни тезда излаб топишни талаб қилиб, террорчилар қаттиқ жазоланишини айтди ҳамда яраланганларга тезкорликда ёрдам уюштириш, ҳалок бўлганларнинг яқинларига кўмак кўрсатишга кўрсатма берди. Шунингдек, у жамиятни огоҳликка чақириб, асосий жойларда назоратни қаттиқ кучайтиришга буйруқ берди, -деб билдирди Хитой марказий телеканали.\nБироқ Шинжондаги вазиятдан яхши хабардор бўлган экспертлар фикрича, Пекин тартибсизликларга сабаб бўлаётган ички сиёсатини, жумладан, уйғурларга нисбатан қўлланилаётган иқтисодий нотенглик ва диний мотивлар бўйича репрессияларни оқлаш учун терроризм таҳдидини бўрттириб кўрсатмоқда.\nСўнгги ойларда Шинжон Уйғур мухтор вилоятининг мусулмонлар яшайдиган ҳудудларида зўравонлик ҳолатлари кўпаймоқда. Масалан, 30 апрелда Урумчи шаҳар темир йўл вокзалида содир этилган портлашларда уч киши ҳалок бўлган, 79 киши жароҳатланган эди. Бу портлаш Хитой президенти Си Цзинпиннинг Уйғур мухтор вилоятига сафар қилган вақтига тўғри келган.\nҚароргоҳи Германияда жойлашган Дунё уйғурлар конгресси матбуот котиби Дилшод Рашид мазкур воқеани шарҳлар экан, Хитой раҳбарияти бундай ҳолатларнинг олдини олиш ўрнига вазиятни янада мураккаблаштирувчи сиёсатни олиб бораётганини танқид қилган эди:\n-Хитой президенти у ерга борганида вазиятни яхшилаш учун ҳеч қандай иш қилгани йўқ. Аксинча, у Хитой ҳарбийларини уйғурларга кўпроқ босим кўрсатишга чақирди. Бундан ташқари Си Цзинпиннинг нутқи уйғурларга нисбатан таҳдидларни кучайтирди ва турли фитналар учун асос яратди, -деб билдирган 1 май куни Ройтерс агентлигига суҳбат берган Дилшод Рашид.\nУйғур фаолларининг билдиришича, Хитой ҳукуматининг Шинжон Уйғур мухтор вилояти ҳудудига келажак 20-30 йилда 100 миллион хитойни кўчириб келиш режаси минтақадаги вазиятни янада таранглаштириши мумкин. Чунки мухтор вилоят ҳудудида уйғурлар ва этник хан хитойлари ўртасида тез тез низолар содир бўлиб туради. 2009 йилда Урумчида содир бўлган мана шундай тўқнашувлардан бирида 200 одам ҳалок бўлган эди.\n"Қашқардаги воқеалар уйғурларнинг навбатдаги исëни"\nР. Қодир: Кун тартибида уйғурлар ҳаёт-мамоти


Республикада хориждан келтирилган картошка қимматлашмоқда\nЖамият Темир йул компанияси шаҳар атрофидаги электр поездларини янгилайди\nЎзбекистон янгиликлари Ўзбекистон Кореяга экспорт ҳажмини оширишни режалаштирмоқда\nЎзбекистон янгиликлари Ўзбекистонликларнинг 80% дан ортиғи мамлакатдаги конституциявий ислоҳотларни қўллаб-қувватлади.\nИқтисодиёт Доллар ва евро арзонлашди - Марказий банк\nCOVID-19 Ўзбекистонда коронавирус билан касалланишнинг кунлик даражаси пасайган\nҲодисалар Самарқандда ўз жонига қасд қилиш: аёл сирка кислотаси ичди\nЖамият Тошкентда келинлар паради бўлиб ўтади\nЎзбекистон янгиликлари Дунё етакчилари Кременчукдаги зарбага муносабат билдиришди\nЎзбекистон янгиликлари Учта глобал компания Россияда фаолиятини тўхтатди\nҲодисалар Ўзбекистон Республикаси пойтахтида талончилик билан шуғулланган жиноий гуруҳ аъзолари қўлга олинди\n8 Dekabr 23:41 Иқтисодиёт\nИМПОРТ КАРТОШКА НАРХ ЎСИШ\n23:09 Темир йул компанияси шаҳар атрофидаги электр поездларини\n21:57 Ўзбекистон Кореяга экспорт ҳажмини оширишни режалаштирмоқда\n19:41 Ўзбекистонликларнинг 80% дан ортиғи мамлакатдаги конституциявий ислоҳотларни\n18:49 Доллар ва евро арзонлашди – Марказий банк\n17:23 Ўзбекистонда коронавирус билан касалланишнинг кунлик даражаси пасайган\n16:16 Самарқандда ўз жонига қасд қилиш: аёл сирка\n15:24 Тошкентда келинлар паради бўлиб ўтади\n14:34 Дунё етакчилари Кременчукдаги зарбага муносабат билдиришди\n13:19 Учта глобал компания Россияда фаолиятини тўхтатди\n12:12 Ўзбекистон Республикаси пойтахтида талончилик билан шуғулланган жиноий\nEastFruit платформаси таҳлилчилари Ўзбекистонда картошка импорти кўлами ва унинг нархи ошиши ҳақида маълумот берди.\nМаълум бўлишича, жорий йил охиригача республикамиз дунёдаги энг йирик картошка импортёрлари бешлигидан бирига айланади.\nЯнвардан ноябргача бўлган даврда Ўзбекистоннинг аввалги рекорди янгиланди: жорий йилда 456 минг тонна картошка импорт қилинган бўлса, ўтган йил давомида 421 минг тонна картошка импорт қилинган.\nАтиги уч йил ичида картошка импорти ҳажми икки баробардан зиёд ошди. Худди шу таҳлилчилар вазият яқин йилларда ўзгармаслигини тушунтирмоқда. Уларнинг прогнозларига кўра, жорий йил давомида импорт ярим миллион тоннадан ошади. Энг йирик импорт қилувчиларнинг умумий рейтингида мамлакатимиз Белгия, Нидерландия, Германия ва Италиядан кейин иккинчи ўринда туради.\nШу билан бирга, ушбу рўйхатдаги учта етакчи картошкани ўз аҳолиси учун эмас, балки уларни музлатилган картошка ва бошқа тайёр маҳсулотларга қайта ишлаш учун импорт қилади. Ўзбекистон эса уни фақат ички истеъмол учун сотиб олади.\nАгар соф импортни оладиган бўлсак, бу ерда Ўзбекистон ҳатто мавсумда эрта картошка экспорт қиладиган Италиядан ҳам ўзиб кетиши мумкин.\nБугунги кунга қадар мамлакатимизда картошканинг улгуржи нархи қарийб 5000 сўм даражасида барқарорлашди. Ва бу атиги $ 0,46 бўлса-да, бу нарх ўтган йилга нисбатан 43% ва 2019 йилга нисбатан 100% юқори.\nМарказий банкнинг янги маълумотларига кўра, валюта курси пасайган\nБиз импорт қилинадиган картошка нархининг янада ошишини кутмоқдамиз – уни етказиб бериш бўйича минтақадаги вазият анча кескин, Эрон ва Покистондан логистика қиммат. Шу боис мамлакатимизда ўзимизнинг ҳосилни йиғиб-териб олиш ишлари бошланмагунча, четдан олиб келинган экинлар нархи сезиларли даражада ошиши мумкин.\nЎзбекистонда ғалла саноатида бозор механизми жорий этилади


Чақалоқни қандай кўтариш керак? | Maslahat.uz\nЧақалоқни қандай кўтариш керак?\nКун бўйи қоматни тик тутишга эътиборингизни қаратинг. Унутмангки, гавдани тик тутганда бел камроқ толиқади. Ёш она учун эса бу жуда муҳим.\nОғир буюмларни тўғри кўтаришни билиш лозим. Уларни ердан букилиб эмас, балки бироз чўккалаган ҳолда олиб, секин туриш лозим. Шунда асосий оғирлик оёқларга тушади.\nНарсани олиб кетаётганда уни кўкракларингиз баландлигида танага яқинроқ ушласангиз, оғирлик қўл мушакларига тушади. Белни эҳтиёт қилмаслик радикулитга олиб келиши мумкинлигини унутманг.\nОғир юкни камроқ кўтаринг. Масалан, чақалоқни кўтаришда ҳам белга оғирлик тушмаслигига эътибор қаратинг.\nХўш, гўдакни қандай кўтарган қулайроқ бўлади?\nЮзини олдинга қаратиб кўтариш. Бир қўлингиз билан кичкинтойингизнинг кўкрагидан шундай ушлаб турингки, унинг ияги билагингиз устида бўлсин. Уни бағрингизга босинг. Иккинчи қўлингиз билан оёқларини сонидан ушлаб кўтаринг. Бундай ҳолатда фарзандингиз билан уйни кезиб юриш қулай.\nЁнбошга кўтариш. Боланинг юзини олдинга қаратиб кўтараётганда уни бироз ён томонингизда олиб, тос суягингизга «ўтқизишингиз» мумкин. Бундай ҳолат ҳали ўтиролмайдиган, бироқ бошини кўтара оладиган кичкинтойларга тўғри келади.\n«Самолётча». Бир қўлингиз билан кўкрак қафасидан, иккинчисини боланинг икки оёғи орасидан ўтказиб қорнидан кўтаринг.Ушбу ҳолатда бироз олиб юриш унинг вестибуляр аппаратини машқ қилдириб, тана мувозанатини сақлашга ўргатади.\n«Чавандоз». «Самолётча»дан «чавандоз»ҳолатига осонгина ўтиш мумкин. Бунинг учун қорнидаги қўлингизни кўкрагигачаолиб боринг. Шунда кичкинтой бир қўлингизда жойлашиб, иккинчиси бўш бўлади.\n«Устунча». Овқатдан сўнг ичига кетган ҳаводан болани халос этиш учун уни «устунча» ҳолатида кўтаринг. Энг қулайи, болани қорни билан елкангизга ётқизиб, бўш қолган қўлингиз билан бошини кўтариб туришдир. Бунда оғирлик маркази елкангизга тушади.


Германияда 12 ёш ва ундан катта ўспиринларни эмлашга рухсат берилди\n17 Август 2021 11:47\nBERLIN.Kazinform - Вакциналар бўйича доимий қўмита таъкидлаганидек, ўсмирларни коронавирусга қарши эмлашнинг афзалликлари «синчковлик билан баҳолаш» да потенциал хавфлардан устун туради. Германия Федератив Республикаси Соғлиқни сақлаш вазирлиги раҳбари бу қарорни «хушхабар» деб атади, деб хабар беради Kazinform dw.cоmга таяниб.\nЭмлашлар бўйича доимий қўмита (Stiko) коронавирусга қарши вакциналар билан ўн икки ва ундан катта ёшдаги ўспиринларни эмлашни тавсия қилади. 16 август, душанба куни Stikoда айтилганидек, экспертлар ўз баҳосини қайта кўриб чиқишди.\nStikoга кўра, тузатиш мумкин бўлган ён таъсири ҳақида қўшимча маълумотни қайта ишлаш натижасида амалга оширилди, хусусан, АҚШда кенг кўламли ўсмирларга қарши эмлаш дастури, у ерда қўмита маълумотларига кўра, деярли ўн миллион ўсмир эмланган. Шундай қилиб, эмлашнинг жуда кам учрайдиган ён таъсири бўлган миокард яллиғланиши ҳолатлари, айниқса эркак ўсмирларда, маълумотлар ўрганилди. Олинган маълумотлар шуни кўрсатадики, тегишли тиббий ёрдам кўрсатилса, улар осон кечади.\nБундан ташқари, «математик моделлаштириш» шуни кўрсатдики, ҳозирда Германияда ҳам ҳукмронлик қилаётган дельта вариантини ҳисобга олсак, кузда инфекциянинг тўртинчи тўлқини юзага келганда, касалликнинг «сезиларли даражада юқори хавфи» мавжуд. Қўмитанинг таъкидлашича, «синчковлик билан баҳоланганида» эмлашнинг фойдаси потенциал хавфлардан устун туради.\nФедерал Соғлиқни сақлаш вазири Йенс Шпан Stikoнинг эълонини «хушхабар» деб атади. «Ёшларнинг ота -оналари эмлаш фойдасига қарор қабул қилиш бўйича аниқ тавсияномага эга бўлишди», дея унинг сўзларини келтиради А%P агентлиги.\nВазирнинг сўзларига кўра, вакцина Германияда барча ёш гуруҳлари учун етарли миқдорда мавжуд. Агар хоҳиш, эмлашлар «шу ҳафтада ўтказилиши» мумкин.\nРоберт Кох институти маълумотларига кўра, 15 август ҳолатига кўра Германияда 47 миллиондан ортиқ одам (аҳолининг 57,2 фоизи) тўлиқ эмланган. Мамлакат аҳолисининг 63,2 фоизи камида битта компонент бўйича эмланган.\nКалит сўзлар: Тиббиёт, Вакцина, Европа,


Қотил фарзандларини бермаслик учун судга даъво аризаси киритмоқчи бўлган хотини ва унинг онасига оғир тан жароҳатлари етказади. Оқибатда улар вафот этади.\nБундан бир неча кун аввал Kun.uz’да Сурхондарё вилояти Шўрчи туманида кекса ёшдаги аёл ва унинг қизини ўлдириб кетган шахс Россияда ушлангани ҳақида хабар берилганди. Вилоят ИИБ ахборот хизмати мазкур жиноят тафсилотларини ошкор қилди. Унга кўра қотил уч нафар фарзандини талашиб турмуш ўртоғи ва қайнонасини ўлдирган.\nМаълум бўлишича, Сариосиё тумани Тоқчиён маҳалласида рўйхатда турган ва Тошкент вилояти Ангрен шаҳрида яшаган С.Н. Россияга ишлашга кетиб, турмуш ўртоғи З.М. унга хиёнат қилиб келганини билиб, 2022 йил январда Ўзбекистонга қайтади.\nУ келиши билан вояга етмаган 3 нафар фарзандини ўзи билан олиб қолиб, турмуш ўртоғи билан ажрашиш мақсадида, уни уйдан чиқариб юборади. Шундан сўнг эр-хотин ўртасида фарзандлар кимда қолиш-қолмаслиги устидан тортишув бошланади.\nС.Н. хотини суд орқали фарзандларини ўзига олиш учун даъво аризасини ёзиб, тақдим қилиш чораларини кўраётганини билиб, ундан ўч олиш режасини тузади.\nУ хотинига ўғилларидан бирини кўрсатиш учун олиб боришини, у билан ярашмоқчи эканини айтиб, З.М. онаси Х.Х. билан бирга яшаётган Шўрчи тумани Яккабоғ маҳалласидаги хонадонга боради. Ўғлини қайнонаси Х.Х. ва хотини З.М. билан учраштиради.\nСўнг уйдан чиқиб қайнонаси ва хотини ухлашини кутади. Қулай вақт пайдо бўлганда хонадонга қайтиб кириб айвонда ухлаб ётган қайнонаси Х.Х. ва хотини З.М.нинг бўйин қисмига ўткир кесиб-санчувчи жисм билан тан жароҳати етказади. Оқибатда улар кўп қон йўқотиб воқеа жойида вафот этади.


"Учқудуқ" газетаси хабар қилади: БОЛАНГИЗ БОҒЧАГА ЯКШАНБА КУНИ ҲАМ БОРАДИ » Учкудуқ туман ҳокимлиги расмий веб-сайти\nБош саҳифа / Туман ҳақида / Янгиликлар / "Учқудуқ" газетаси хабар қилади: БОЛАНГИЗ БОҒЧАГА ЯКШАНБА КУНИ ҲАМ БОРАДИ\n"Учқудуқ" газетаси хабар қилади: БОЛАНГИЗ БОҒЧАГА ЯКШАНБА КУНИ ҲАМ БОРАДИ\n29-03-2019, 17:19, admin\nБола тарбиясида мактабгача таълим муассасасининг ўрни бўлак. Негаки, ушбу давр фарзандларимизнинг энг муҳим ривожланиш босқичига тўғри келади. Шундай экан, ҳам маънан, ҳам руҳан, ҳам жисмонан шаклланаётган боланинг ҳаётидаги ушбу ёш оралиғини шунчаки четда қолдириб ёки бефойда ўтказиб юборишга асло, ҳаққимиз йўқ.\nЖорий йилнинг январидан мактабгача таълим муассасалари пулли хизматлар кўрсатиш ҳуқуқига эга бўлдилар. Эндиликда давлат МТМ лари ота-оналар учун қулай шаклда ишлай бошлайди. Тўғрироғи, улар иш куни тугагач, шунингдек, дам олиш кунлари ишлашлари ҳамда қўшимча тўгараклар фаолиятини ташкил этишлари мумкин.\nЯнги буйруққа кўра, туманимиздаги 1 ва 2 -сонли МТМларда иш куни тугагандан кейин ва якшанба кунлари болалар парвариши, уларга қараш ва ўқитиш борасида тўгараклар ташкил этилган. 1 – сонли МТМ да 6 та тўгаракда 140 нафар, 2 – сонли МТМда 7 та тўгаракда 160 нафар тарбияланувчилар рўйхати шакллантирилди.\nМазкур МТМларнинг ўқув дастуридан спорт-соғломлаштириш, бадиий-эстетик тўгараклар, фан тўгараклари ўрин олган.\nШу тариқа пуллик хизматларнинг жорий этилиши нафақат МТМ иш жадвалини ота-оналар учун қулай қилиш, балки ходимларга ортиқча иш учун ҳақ тўлаш ва қўшимча мутахассисларни жалб қилиш имкониятини яратади.\n“Учқудуқ” газетаси хабар қилади: БАРЧА СОЛИҚЛАРДАН ОЗОД ЭТИЛДИ


ТААССУРОТГА БОЙ САЁҲАТ\nҚуролли Кучлар академиясида 107-мактаб ўқувчилари иштирокида «Армия ва ёшлар» шиори остида учрашув ва экскурсия уюштирилди.\nЁшлар иттифоқининг Тошкент шаҳар кенгаши ва 107-мактаб директори Нигора Салимова раҳбарлигида ўқувчи ёшлар академия фаолияти, синф хоналарда ташкил этилган замонавий педагогик таълим тизими, моделлаштириш ва симуляция, ахборот-коммуникация технологиялари, курсантларнинг яшаш шароитлари билан яқиндан танишди.\nШундан сўнг, Қуролли Кучлар академияси тарихи музейига саёҳат қилинди. Таассуротларга бой ўтган экскурсиядан сўнг, ўқувчи ёшлар иштирокида академиянинг катта мажлислар залида «Миллий армия – барқарор тараққиёт кафолати» мавзусида давра суҳбати ўтказилди. Академиянинг тарбиявий ва мафкуравий ишлар бўлими бошлиғининг ўринбосари подполковник Лочин Нарзиқулов ўқувчиларга миллий армиямизда олиб борилаётган ислоҳотлар, инновацион ёндашувлар хусусида сўзлаб берди.\nТадбир якунида Қуролли Кучлар академияси фаолияти акс эттирилган ҳужжатли фильм намойиш этилди.\nЎқувчилар билан суҳбатлашар эканмиз, академияга саёҳат уларнинг қалбида Ватанга хизмат қилиш туйғуси ва ҳарбийликка бўлган қизиқишни янада оширганига гувоҳ бўлдик.


Ғанихон Маматхонов унутилмаслиги лозим! - BBC O'zbek\nҒанихон Маматхонов унутилмаслиги лозим!\nФото муаллифлик ҳуқуқи Mutabar\nПариждаги "Ўтюраклар" клуби 3-10 октябр кунлари "Ҳуқуқ фаоли Ғанихон Маматхонов унутилмаслиги керак!" кампаниясини ўтказмоқчи.\n9 октябрда Ғанихон Маматхонов қамалганига 8 йил тўлади.\n"Ўтюраклар" клубининг халқаро ташкилотлар ва оммавий ахборот воситаларига мурожаатида айтилишича, мақсад, Ғанихон Маматхонов тақдирига эътибор қаратиш, уни озод этилишига эришишдир.\nФарғоналик фаол Ғанихон Маматхонов ўз фаолиятини 1996 йил бошлаган. Кўп йиллар демократия ва инсон ҳақлари учун курашиб, жумладан, ерлари олиб қўйилган фермерларга ёрдам берган, пахта далаларида мажбурий меҳнатни тугатишга чақирган.\nҒанихон Маматхонов 2008 йил Ислом Каримовнинг Фарғонага ташрифидан олдин президентга унинг ер ислоҳотини танқид қилиб ёзган норозилик хати учун ҳибсга олинган эди. Сўнгра товламачиликда айбдор топилиб, тўрт йил муддатга озодликдан маҳрум этилган.\nБироқ бу муддат "қамоқ ичкарисида тартибни бузгани учун" деб яна уч марта узайтирилди.\nҒанихон Маматхонов 2016 йил 4 июнда озодликка чиқиши керак эди. 6 майда у 65 ёшга кирган.\n"Ўтюраклар" клубига кўра, Маматхонов ҳозирда қаерда сақланаётгани яқинларига маълум эмас. У турли йилларда Навоий, Бухоро ва Жаслиқдаги қамоқхонада сақланган.\nОтасининг қаердалигини сўраб Жазони ижро этиш Бош бошқармасига мурожаат қилган Жамолхон Маматхоновга 16 сентябрда Ғанихон Маматхонов Тоштурмада экани айтилган, бироқ у билан кўришишга рухсат берилмаган.\n◾◾ТЕЛЕГРАМДА ЭСА каналимиз - https://telegram.me/bbcuzbek ёки BBCUZBEK\n◾◾Facebook- BBC UZBEK\n◾◾Google+ BBC UZBEK\n◾◾Skype - bbcuzbekradio


Олий маълумотли, лекин дипломсиз… « Ўзбекистон Халқ Ҳаракати\nОлий маълумотли, лекин дипломсиз…\n02 February 2017 - 12:05\nБир неча йил аввал Ўзбекистон олийгоҳларида ўқиш учун контракт асосида пул тўлаш тизими киритилганидан бери давлат грантига ўқиш кўплаб талабаларнинг энг олий орзуси…\nИнтилиш ва ташаббус имконсиз…\nПрописка йўқ – иш йўқ. Иш йўқ – прописка йўқ.\nБағдодлик Бахтиёрнинг Тошкентдаги пропискаси фақатгина олийгоҳда ўқиган вақти муддатига, вақтинча берилганди. Телевидениедагиларнинг шарти “аввал пропискадан ўтинг” қабилида бўлди.\nТошкент шаҳри турар-жой қайдидан ўтказиш бошқармасида эса шарт – ишлаб турган еридан тасдиқловчи ҳужжатларни олиб келиш эди.\nШундай қилиб, улкан умидлар билан оллийгоҳни битирган Бахтиёр боши берк берк кўчага “кириб қолди”.\nУнинг Олий таълим вазирлиги қабулхонаси ва вазирликнинг ишонч телефонларига қилган қайта-қайта мурожаатлари самарасиз бўлди. У билан телефонда гаплашган вазирлик ходимларидан бири гапни чўрт кесиб, “Давлат гранти асосида таҳсил олган бакалавриатура ва магистратура талабаларининг 3 йил давомида ишлаб бериш мажбурияти” ҳақида 2005/2006 ўқув йилидан бошлаб амалиётга тадбиқ этилган қарорни келтирди.\n“Давлат муассасида ишлаш шарт эмас”\nБунга илова ҳуқушунос Хушнудбек Худойбердиев томонидан асос солинган ва юридик масалалар бўйича маслаҳат берувчи xushnudbek.uz блог саҳифасида шу мавзуда нашр этилган мақоладан иқтибос келтирадиган бўлсак, юқорида тилга олинган қарор бандларида “таълим муассасалари, корхона ва ташкилотларга ишга тақсимлаш” жумласи ишлатилган. “Давлат” сўзи мавжуд эмас. Корхоналар хусусий ҳам бўлиши мумкин. Ташкилотлар нодавлат ва нотижорат ҳам бўлиши мумкин. Бундан келиб чиқадики, 3 йил мажбурий ишлаб бериш давлат ташкилотларида бўлиши шарт эмас”. (иқтибос тугади)\nБундан ташқари бу ” муассаса” айнан битирувчининг асосий пропискадан ўтган ерида бўлиши кераклиги ҳам қайд қилинмаган.\nДавлат гранти, прописка каби Ўзбекистондаги кундалик воқеликнинг таркибий қисми бўлган “ёзилгану ёзилмаган шартлар” гирдобида қолган Бахтиёр охир-оқибат Фарғонага қайтиб, маҳаллий коллежлардан бири ўқитувчи бўлиб ишлай бошлади.\n“700 минг сўм ойлик, ўқитувчиларга ставкаларни тақсимлаш, қоғозбозлик, кенг қулоч ёйган порахўрлик муаммолари туфайли у ерда фақатгина 3 ой ишлай олдим, холос. Қолганига чидай олмадим”, деди Би-би-си билан суҳбатда у.


Мисрдаги тўқнашувда 13 ёшли ўсмир ўлдирилди\n06 декабр 2020, Тошкент вақти: 06:33\nМисрда чоршанба куни полиция ва норозилар ўртасида содир этилган тўқнашувда 13 ёшли ўсмир ўлдирилди.\nТартибсизликлар пойтахт Қоҳирадан 115 килметр узоқликдаги Бени Суэйф шаҳрида бўлиб ўтди. Асосан талабалардан иборат бўлган норозилар ўтган йилнинг июлида ҳарбийлар томонидан ҳокимиятдан ағдарилган собиқ президентМуҳаммад Мурсийнинг тарафдорларидир. Полиция билан тўқнашув пайтида 13 ёшли Амир Али Муҳаммадга ўқ теккан.\nЧоршанба куни, шунингдек, Калибия вилоятида жангарилар билан бўлган отишмада Мисрнинг икки ҳарбийси ҳалок бўлган. Отишмада 6 жангари ўлдирилган ва бир неча жангари қўлга олинган.


Effect.uz - Абдуллоҳ қаерда? Ўзбекистон ИИВ ва Бош прокуратураси нега "бошқа идора"ни тилга олмаяпти?\nEffect.uzСиёсат8 Ноя, 2019 19:10\nАндижонда 26 октябрда Ички ишлар бошқармаси ходимлари олиб кетиши ортидан бедарак қолаётган 20 ёшли Абдуллоҳ Тоҳировнинг иши бўйича Ўзбекистон ҳукумати маълумот бермаяпти\nБош прокуратурага мурожаат қилганида, матбуот котиби Ҳаёт Шамсутдинов аввалроқ ИИВ BBC’га берган баёнотни қайтарди.\n"бошқа" идора дея Давлат хавфсизлик хизмати (ДХХ) назарда тутилмоқда, аммо ДХХдан маълумот олишнинг имкони йўқ.\nТўрт кун аввал, 4 ноябрда, Дилмурод Тоҳировнинг Жалақудуқдаги уйига туман ИИБ жиноят қидирув бўлимининг тезкор ходими Фаррух Юсупов келиб бу иш ҳақида BBC’га гапирмасликни сўраган.\nУнинг айтишича, 26 октябр куни тунги 23:30 ички ишлар органи ходимлари уйида тинтув ўтказган ва Тоҳировнинг қўл телефонини олиб кетишган\n#Абдуллоҳ Тоҳиров#Дилмурод Тоҳиров#BBC\nЎзбекистонда хорижий ахборот сайтларининг айримлари VPN’сиз ишламоқда. Озодлик …\nИслом Каримовнинг характери танқид …\nГФР президенти Яшнобод туманидаги МЧЖга …\nЎзбекистон-Тожикистон: Тошкент ҳам, ИШИД ҳам …\nАфрика кубоги. Ярим финалчилар маълум бўлди\nПластик идишлари метро чипталарига алмаштирилади...\n25 Июл, 2019 75 0\nРасман! Старриж “Трабзонспор” сафига қўшилди...\n21 Авг, 2019 93 0\n30 Май, 2019 139 0\n«ПСЖ» бош мураббийи Томас Тухель ҳужумчи НеймарГулнора КаримоваГрегуар МанжаЗангиотаБош прокуратурарус тили


Обрўли ишга киришни ва Ўзбекистонда ёки чет элда ўқишни хоҳлайсизми? IELTS сизга бунда ёрдам беради!\n20:12 / 13.03.2019\nЎзбекистонда йилдан-йилга IELTS тест синовларидан ўтишни ва ушбу сертификатни қўлга киритишни истаганлар сони кўпайиб боряпти. Ҳозирги кунда кўплаб мактаблар, лицей, коллеж, олий ўқув юртининг битирувчилари ҳамда тажрибали мутахассисларга маълумки: яхши меҳнат шароитига даъво қилишга, Ўзбекистон ёки чет элда ўқишга IELTS сертификатини олиши - жуда муҳим ҳисобланади. Бу — замон талабидир. Жорий йилдан бошлаб эса IELTS сертификати маҳаллий олий ўқув юртларида тан олинади ва абитуриентларнинг имтиҳон синовларидан муваффақиятли ўтишига имконият яратади.\nIELTS ўзи нима? IELTS — бу инглиз тилидан тест синовларни баҳолашнинг ҳалқаро тизимидир. Биринчи марта тест синовлари 1989 йилда ўтказилиб, ҳозирги пайтда IELTS жаҳонда энг ишончли, синалган ва долзарб текшириш ва баҳолаш усули деб тан олинади. Фақатгина сўнгги йил ичида уч миллиондан ортиқ номзодлар 140 дан ортиқ мамлакатларда IELTS тестларида ўз имкониятларини синаб кўришди.\nНима учун IELTS нафақат Ўзбекистон, балки дунёда ҳам юқори обрўга эга? Унинг бошқа инглиз тили бўйича топшириш имтиҳонларидан фарқ қиладиган кучли томонлари нимадан иборат?\nБиринчидан, IELTS тизими комплекс равишда инглиз тили бўйича билимларни тўртта муҳим меъёрлар орқали баҳолаб беради: ўқиш (reading), ёзиш (writing), сўзлаш (speaking) ва эшитиш(listening). Комплекс баҳолаш номзоднинг инглиз тили бўйича билимини 9-даражали ўлчов орқали бевосита акс эттиради: бошланғич даражадан (1-даража) то юқори, эксперт даражагача (9-даража). IELTS тест синовлари иккита турга бўлинади: умумий (IELTS General Training) — номзоднинг инглиз тилидан билим даражасини текширувчи ва чет элда ишлаш ва кўчиб кетишга зарур бўлган, олий ўқув юртларида ўқиш учун муҳим бўлган академик (IELTS Academic) имтиҳони. IELTS тил билимини комплекс равишда баҳолаши - биринчи илғор усул бўлиб, кейинги пайтларда бошқа имтиҳон турларига, ўқув ва профессионал дастурларига ҳам ҳам кириб келди.\nIELTSнинг ҳаммабоплигининг иккинчи сабаби — ташкилотчиларининг тест жараёнларига тайёргарлик ва уни ўтказиш ишларини юқори стандартлар асосида олиб боришда қаттиқ амал қилишдир. IELTS бир гуруҳ назарий ва амалий олимшуносларнинг узоқ йиллар олиб борилган тадқиқотларининг мевасидир. Биринчи кундан бошлаб IELTS методология ва амалиёт бўйича узвий ривожланиб келяпти. Ҳамма тест ва топшириқлар ҳаётнинг реал, долзарб ва муҳим вазиятларини акс эттиради ва номзоднинг қобилиятини максимал равишда кўрсатишга имконият беради. Номзодлар қайд қилганидек, IELTS нафақат тил, балки коммуникацион маҳоратни ҳам ривожлантира олади. Номзодлар параллел равишда тестга тайёргарлик кўриш жараёнида нафақат инглиз тили ва инглиз маданиятини ўрганади, бундан ташқари эса нотиқлиқ қобилиятини ҳам ривожлантиради, шунингдек, билим даражасини ва саводхонлигини оширади. IELTSнинг яна бир муҳим ва аҳамиятли томони — тест жараёнининг ва маълумотларнинг хавфсизликни таъминлаши ўта юқорилиги.\nУчинчиси, IELTS нафақат янги муҳитга кўникишга ёрдам беради, ундан ташқари иш топишга ва обрўли олий ўқув юртларига, жумладан, Тошкентда жойлашган Ҳалқаро Вестминстер университети, Турин политехника университети, Инҳа университети, Тошкент шаҳридаги Сингапур менеджментни ривожлантириш институтига киришда афзаллик беради. IELTS сертификатини олиш учун яна бир муҳим туртки: Ўзбекистон Республикаси Президенти Қарорига асосан, маҳаллий олий ўқув юртларига топширувчи ва йирик ҳалқаро имтиҳон тизимлар сертификатига эга бўлган абитуриентларга, IELTS ҳам улар қаторида, максимал балларни олишга имкон беради ва улар тегишли тест синовларидан озод қилинади.\nҲозирги кунда ўн мингдан ортиқ ташкилотлар 140дан зиёд мамлакатларда, уларнинг қаторида жаҳонга машҳур университетлар, ҳалқаро ташкилот ва хусусий компаниялар ўқишга ёки ишга кириш учун IELTS сертификатига эга бўлишни шартли деб белгилаб қўйди. Агарда сиз Австралия, Янги Зеландия, Буюк Британия, АҚШда ўқишни, ишлашни ва яшашни истасангиз, IELTS сертификатига эгалик қилиш чет элда муваффақиятга эришиш учун жуда муҳим қадам.\nIELTS тестларини қаерда топширса бўлади? Британия Кенгаши Ўзбекистонда 22 йилдан буён IELTS тестлари бўйича маъмурчилик ишларини олиб боради ва биринчи кундан бошлаб IELTS тести топширувчиларига комплекс равишда кўмак беради.\nАгарда сиз IELTSда ўз кучингизни синаб кўрмоқчи бўлсангиз, Тошкентга келиш керак эмас. Сиз IELTS тестларини Ўзбекистоннинг бошқа шаҳарларида — Андижон, Наманган, Фарғона, Самарқанд, Бухоро, Қарши ва Урганчда ўзингиз учун қулай вақтда топширишингиз ҳам мумкин. Номзодлар яшаш жойи фарқ қилмаган ҳолда онлайн-руйхатдан ўтишлари ва Британия Кенгашининг бепул материаллари ва ишланмалардан, тестлар ҳақида долзарб ва тезкор маълумотлардан фойдаланишлари мумкин. Шунингдек, Британия Кенгаши ҳамкорларидан тайёргарлик ва топшириш бўйича профессионал консультация олишлари мумкин. Тестларнинг дастлабки натижалари 13 кундан кейин маълум бўлади ва улар билан онлайн-режим орқали танишиш имконияти бор.\nIELTS тестларини топширишни истаганлар учун яна бир муҳим янгилик. 1 апрелдан бошлаб IELTS тестларини топшириш нархи озгина ошади — 117 дан 126 британия фунт стерлинггача, яъни умумий қиймати – 1.411.200 сўмни ташкил этади. Тест нархларининг ўзгариши транспорт ва логистика харажатлари ошиши билан боғлиқ. Британия Кенгаши сервис сифатини ва тестларни ўтказиш тартиб-қоидаларини янада яхшилаш бўйича иш олиб боради ва барча номзодларларга имтиҳондан олдин ва уни ўтказиш жараёнида комплекс равишда кўмак ва ёрдам кўрсатади.\nIELTS узоқ йиллар ривожланиши йўлида “юқори стандартлар”, “самарадорлик” ва “муваффақият” маънодош сўзлари билан узвий боғланган. Бир сўз билан айтганда, IELTS номзодларнинг қобилият ва билимларини акс эттиришга ёрдам беради. Унумли равишда ва энг муҳими, тўғри ва самарали тайёргарлик кўриш ва инглиз тили бўйича ўз билимингизни баҳолашни истайсизми? Унда ўз кучингизни IELTS билан синаб кўринг!\nМатн билан батафсилроқ танишиш ва қўшимча маълумот олиш учун қуйидаги ҳаволани қўлланг –: https://www.britishcouncil.uz/exam/ielts


МЕНИНГ ИСМИМНИ АЙТИШГА ҲОЖАТ ЙЎҚ - Fitrat.uz\nБош саҳифа / Руҳий тарбия / МЕНИНГ ИСМИМНИ АЙТИШГА ҲОЖАТ ЙЎҚ\nYanvar 28, 2018\tМЕНИНГ ИСМИМНИ АЙТИШГА ҲОЖАТ ЙЎҚda fikr bildirishni o'chirish 282 Кўришлар\nЛекин Набавий мадрасадан чиққан, Исломий тарбиянинг юқори чўққисидан таълимлар олган мусулмонларнинг шаъни бундай эмас. Уларда ихлос сабабли ажойиб ҳолатлар содир бўлган. Улар машҳурлик, худбинлик ва мақталишни севишдан узоқ бўлишган. Уларнинг воқеаларидан ҳали ҳам тарихчи ва ўқувчилар ҳайратда қолишади.\nУшбу катта ҳажмли кўплаб ҳикоялардан кичик бир ҳикояни азиз ўқувчига тақдим этамиз.\nВақтики мусулмонлар форснинг Мадоин шаҳрини – бу форс сосонийлар давлатининг (қадимги Эрон) пойтахти эди – ишғол қилишгач, бошқа шаҳарларини ҳам фатҳ қила бошлашди. Ўша замондаги энг катта бойлик бўлган ғанима – ўлжаларни тўплашди.\nБир киши мусулмонлар қўмондони ва амирига бир идишда ўта қимматбаҳо бойликларни келтирди.\nҚўмондон олдида ҳозир бўлган кўплаб кимсалар ушбу фақир кимсанинг шундайин қимматбаҳо бойликларни келтирганига ҳайрон бўлиб, шундай дейишди:\nБунақасини аввал ҳеч ҳам кўрмаган эдик. Бизнинг олдимиздаги тўпланган бойликлар бу кимса олиб келган бойликка асло тенглаша олмайди, балки яқинига ҳам йўламайди. Айтгинчи, сен ўзинг учун бундан бирон нарса олганмидинг?\nБойликни келтирган кимса ранжиб, шундай деди:\n– Аллоҳга қасамки, агар Аллоҳдан қўрқмаганимда эди, сизларга бирон нарса ҳам келтирмас эдим.\nШунда улар бу кишининг шаъни улуғлигини билиб:\n– Кимсан? – дейишди. У:\n– Йўқ. Аллоҳга қасамки, кимлигимни сизларга ҳам, бошқаларга ҳам айтмайман. Мени мақтаб, миннатдорчилик билдирмай қўя қолинглар. Лекин Аллоҳга ҳамд айтаман ва Унинг савобидан умидвор бўламан! – деди ва қайтиб кетди.\nБир киши унга эргашиб бориб, унинг яқинларидан исмини билиб келди. У – Омир ибн Абду Қайс экан.\n“Гар бир нарсани ошкор қилсангиз ҳам, махфий қилсангиз ҳам, албатта, Аллоҳ барча нарсани ўта билгувчи Зотдир” (Аҳзоб сураси, 54-оят).\nШайх Абул Ҳасан ан-Надавий раҳимаҳуллоҳнинг “Қисасун минат тарихил Исламиййи лил атфол” китобидан.\nПискент тумани “Собирхон ота” жоме масжиди\nимом-хатиби Суннатуллоҳ Абдулбосит ўғли\n Тарихи Табарий. 4-жилд. 16-бет.\nАввалги Зуҳд – Аллоҳ ҳалол қилган неъматни ўзига ҳаром қилиш эмас…\nКейинги Бир ҳадисда ўн фойда…


Тушда балик курса туш табири балик тўлиқ малумот\nБ - ҳарфидан бошланувчи барча туш табирлари\nБалиқ тушда курса туш табири балик тўлиқ малумот\nБалик тушда курса бу туш табири қандай талқинга эга? Балик беқарорлик, душворлик (қийинчилик), рамзи яъни тушида баликни кўрган инсон тўғри қарор қабул қилишга қийналади.\nТушингизда балик ёмғири ёки осмондан балиқ тушганлиги — ёмон аломатдир. Бундай туш экологик ҳалокатлардан, офатлардан огоҳлантиради. Тушда балик овлаш — қийин вазиятдан чиқиб кетиш учун имкон қидиришингизни билдиради.\nТушда баликлар бирлашиб тўпланиб турса — ҳар доим ҳаётингизни тақдир измига қолдирмасдан ўзингиз ҳам ҳаракат қилишингиз кераклигини акс ҳолда имкониятларингизни қўлдан чиқазишингизни англатади.\nТушда уч дона баликни кўрсангиз — бахтлилик белгисидир. Тушда балиқ танаввул қилмоқ — беҳосдан кутилмаганда яхши хабар эшитишингиздан далолат.\nТушда баликлар одам қиёфасида бўлса — ядро уруши хавфи борлигини билдиради. Тушда балиқларнинг бири бошқасига ҳужум қилаётганини кўриш — сувости кемалари ҳужумини англатади.\nБалик тушда курса 21-аср табирига кўра\nТушда айниган баликни кўриш — кутилмаганда миш-мишлар сабаб эътиборли шахс билан алоқалар бузилишидан даракдир. Тушда тирик сазан (зоғора) баликни кўриш — бу тушни кўрган инсоннинг қаттиятлилигини ва бардошлилигини билдиради.\nТушда тоза сувда сузиб юрган баликни кўрсангиз — тақдир сизни сахий туҳфалар билан сийлашидан дарак. Тушда ўлик баликни кўриш — кулфат йўқотишларни англатади. Тушда ёш жувон қиз тирик балиқни кўрса — уни бахтли севги кутмоқда.\nТушда балиқ овлаш ва уни тутиб олиш — жиддий синовлар кутиб турганлигини ва бу синовларда руҳингизни чўктирмасдан, қаттият билан енгиб ўтишингизни билдиради.\nТушда балиқ овлайдиган тўр билан сувда юрганингизни кўрсангиз — яқин орада бизнесингиз орқасидан иқбол топишингизни англатади.\nБалик туш табири нострадамус табирига кўра\nТушда балик овини кузатиш — жўшиб келаётган ғайратингизни эзгу амалларга сафарбар этишингиз кераклигидан хабар беради. Тушда қармоққа бирорта ҳам балиқ илинмаганлигини ва сиз у ердан «қуруқ қўл» билан кетаётганингизни кўрсангиз — бу туш орзу ниятларингизнинг бефойда эканлиги ҳақида огоҳлантиради.\nТушингизда балик бозорига бораётган бўлсангиз — келажакда фаровон ҳаёт ва бахтли турмуш кутиб турганлигини англатади. Тушда балик тўрини кўриш — муҳим ютуқларга эришишингизни англатади бироқ бу тўр йиртилган бўлса, аламли қайғуни билдиради.\nТушда балик овлаш учун илмоқни қўлингизга олсангиз — тақдирингиз ўз қўлингизда эканлигинидан ўз тақдирингизни ўзгариштириш учун сизда барча асослар борлигидан дарак беради.\nМашина тушда курса туш табири автомобил тўлиқ малумот\nРумол тушда курса туш табири румол тўлиқ малумот\nОлов тушда курса туш табири олов тўлиқ малумот\nУзук тушда курса туш табири узук тўлиқ малумот\n3 рақами остида туғилган инсонлар\nДарахт тушда курса туш табири дарахт тўлиқ малумот


Жиззах вилояти туманларига Зарафшон дарёсидан сув олиб келинади - Халқ сўзи\n13:59 31 Январь 2019 Сиёсат\nЎзбекистон Республикаси Президенти Шавкат Мирзиёев “Инсон манфаатлари — ҳамма нарсадан устун” деган тамойил асосида халқимиз ҳаётини яхшилаш, ҳудудларни обод қилиш бўйича амалга оширилаётган ишларни қайд этди.\nШу мақсадда 2019-2020 йилларда вилоятда умумий қиймати 21 триллион 956 миллиард сўмлик бўлган 586 та инвестиция лойиҳаси дастури ишлаб чиқилгани, бунинг натижасида 22 минг 300 дан зиёд иш ўринларини яратиш режалаштирилгани маълум қилинди. Фориш туманида базальт толаси ва шамол энергияси қурилмалари, Дўстлик туманида қуёш панеллари, Зомин туманида дори воситалари, Жиззах шаҳрида безакли ҳамда юпқа ойна ишлаб чиқариш лойиҳалари ана шулар жумласидандир.\n— Мирзачўлда қилинган ишлар яхши тажриба, намуна бўлди. Энди Жиззах вилоятининг ҳар бир тумани марказини шу тарзда обод қилиш, зарур қурилиш-таъмирлаш ишларини шу йилнинг ўзида якунлаш керак, — деди давлатимиз раҳбари.\nШунингдек, жорий йилда Жиззах шаҳрида 15 та кўп қаватли арзон уй, туманларда 932 та тураржой қуриш вазифаси қўйилди. Зарафшон дарёсидан сув олиб келиш учун магистрал қувур ва насос станцияси қуришни давом эттириш, 264 километр сув тармоғини қуриш ҳамда таъмирлаш бўйича топшириқ берилди. Бу ишлар натижасида Зарбдор, Бахмал, Пахтакор, Мирзачўл, Дўстлик, Ғаллаорол, Шароф Рашидов туманларидаги аҳоли тоза ичимлик суви билан таъминланиши, уларнинг турмуш тарзи, саломатлиги яхшиланиши таъкидланди.


Ўзбекистон, Тошкент – Batafsil.uz. "Тошшаҳартрансхизмат" маълумотларига асосланган ҳолда мухбиримиз хабар беришича, Тошкентда барча имтиёзли транспорт карталаридан фойдаланувчилар ўзлари билан шахсни тасдиқловчи ҳужжатни олиб юриши шарт.\nЭслатиб ўтамизки, яқинда пойтахтликлар бир муаммога дуч келишган. Жамоат транспорти кондукторлари имтиёзли транспорт карточкаларидан фойдаланишнинг қонунийлигини тасдиқловчи ҳужжат – талабалик гувоҳномасини талаб қила бошлашган. Tелеграммдаги “Ко дну” канали бу муаммога эътибор қаратган.\nЖамоат транспорти фойдаланувчилари улар имтиёзли картани сотиб олаётганда тақдим этилган ҳужжатлар нима сабабдан сўралаётгани, иккинчидан, кондукторлар улардан нима асосда буни талаб қилаётганини тушунишмаяпти. Ахир имтиёзли карталар эгалари бирор нарсани тақдим қилиши ёки исботлаши лозимлиги ҳақида ҳеч қаерда айтилмаганку.\nМазкур ҳолат “Тошшаҳартрансхизмат” томонидан қуйидагича изоҳланган:\nИмтиёзли транспорт картаси - автоматлаштирилган тўлов тизими операторининг маълумотлар базасида рўйхатдан ўтган, шахсийлаштирилган транспорт картаси бўлиб, йўловчига жамоат транспортида имтиёзли тариф асосида чекланмаган миқдорда фойдаланиш ҳуқуқини кафолатлайдиган транспорт картасидир (белгиланган йўналишли ва йўналишсиз таксилардан ташқари).\nИмтиёзга эга бўлган талаба транспорт картасини сотиб олиш учун, шахсни тасдиқловчи ҳужжат бўлган паспорт нусхаси ҳамда, талабалик гувохнома нусхаси талаб этилади.\nБундан ташқари, Ўзбекистон Республикасининг 1997 йил 25 апрель санасидаги “Шаҳар йўловчилар транспорти тўғрисида”ги қонуннинг 25-моддасига мувофиқ, транспортда имтиёзли юриш ҳуқуқини тасдиқловчи ҳужжатларни кўрсатишлари мажбурий этиб белгиланган.\nШу билан бирга, Ўзбекистон Республикаси Вазирлар Маҳкамасининг 2003 йил 4 ноябрь санасидаги “Автомобиль транспортида йўловчилар ва багажни ташиш қоидалари тўғрисида”ги 482-сон қарорининг 110-бандига асосан, автотранспортда бепул ёки имтиёзли юриш ҳуқуқига эга бўлган шахсларга, мансублиги ёки мулкчилик шаклидан қатъи назар йўналишли автобусларда бепул ва имтиёзли юришга рухсат берилади.\nБу тоифадаги шахслар автобусда бепул ёки имтиёзли юриш ҳуқуқини тасдиқловчи ҳужжатни тақдим этишлари шарт.


СБХ / 2020 йил / № 35 / Амалий бухгалтерия\n– Ҳисоблагичлар реализация қилинган ва корхонага тегишли бўлмаган нотурар жойда ўрнатилган. Шу боис уларни балансдан ҳисобдан чиқариш лозим.\nАВларнинг чиқиб кетишидан молиявий натижа (фойда ёки зарар) асосий воситаларнинг чиқиб кетишидан даромаддан уларнинг қолдиқ қиймати, уларнинг чиқиб кетиши билан боғлиқ билвосита солиқлар ва харажатларни айириш орқали аниқланади.\nАВ чиқиб кетишидан молиявий натижани (фойдани ёки зарарни) аниқлашда асосий воситаларнинг қайта баҳолаш сальдоси асосий воситаларнинг чиқиб кетишидан даромад таркибига киритилади (5-сон БҲМСнинг 53-б.).\nҲисоблагичлар келтирилганда АВ таркибига тўғри кирим қилинганлигини текшириб кўришни тавсия қиламиз.\nАВ таркибига қуйидаги мезонларга бир вақтнинг ўзида жавоб берадиган моддий активлар киритилади:\n1 йилдан ортиқ хизмат муддати;\nбир бирлик (тўплам) учун қиймати Ўзбекистон Республикасида (харид пайтида) белгиланган ЭКИҲнинг 50 бараваридан ортиқ бўлган буюмлар. Корхона раҳбари ҳисобот йилида буюмларни АВ таркибида ҳисобга олиш учун улар қийматининг энг кам чегарасини белгилаш ҳуқуқига эга (5-сон БҲМСнинг 4-б.).\n2019 йил 1 сентябрдан кейин харид қилинган АВ таркибига киритиш учун активлар қийматини аниқлашда ЭКИҲ ўрнига БҲМ қўлланилади (21.05.2019 йилдаги ПФ-5723-сон Фармоннинг 2-банди «б» кичик банди).\nҲисоблагичлар белгиланган мезонларга жавоб бермайдиган бўлса, уларни ТМЗ таркибига кирим қилиш ва ўрнатиш чоғида балансдан чиқариш лозим эди.


Ўтунбаева: "Муваққат ҳукуматнинг Ўш воқеаларига умуман алоқаси бўлмаган"\nРоза Ўтунбаева ва Алмазбек Атамбаев Қирғизистон жанубида юз берган қонли воқеаларни хотирлаш маросимида\nҚирғизистон собиқ президенти Роза Ўтунбаева 2010 йилда рўй берган Ўш воқеалари учун ўзи етакчилик қилган муваққат ҳукумат масъул эмаслигини баён қилди. Ўтунбаева 1 июль куни Озодликка берган интервьюсида муваққат ҳукуматнинг қонли воқеалар пайтидаги хатти-ҳаракатлари самарали бўлгани туфайли бўҳрон саноқли кунлар ичида баратараф этилганини ҳам иддао қилди.\nРоза Ўтунбаева 2010 йил апрелида собиқ президент Қурманбек Бакиев ҳокимияти ағдарилиши ортидан Қирғизистонни бир ярим йил давомида ўтиш даври президенти сифатида бошқарди.\nОзодликнинг Прагадаги қароргоҳида берган инетрвьюсида Ўтунбаева хоним минтақадаги воқеаларга доир турли масалалар хусусида фикр билдирди.\nОзодлик саволларидан бирига жавобан Ўтунбаева хоним президентлиги даврига тўғри келган 2010 йил июнидаги қонли воқеалар учун масъулият ўша пайтдаги вазиятдан фойдаланган "учинчи кучлар" зиммасида эканини баён қилди:\n- 2010 йилда Қирғизистондаги ҳокимият аҳволини бугунги Украинадаги ҳокимиятга қиёсласа бўлади. Ҳокимият қулаб, Бакиев ва унинг оиласи ҳамда ҳамтовоқлари мамлакатдан қочди. Биз ҳокимиятда жуда оғир даврни бошдан кечираётган эдик. Биз бошқарув йўналишини ўзгартиришга ҳаракат қилаётган эдик, чунки Қирғизистонда авторитар ҳокимият услуби ишламаганини Акаев ва Бакиев мисолида кўрдик. Биз рефрендум орқали янги конституцияни қабул қилиб, мамлакатни парламент бошқаруви услубига бурдик. Бу жуда қийин ва муҳим кунлар эди. Бу вазиятдан учинчи кучлар фойдаланиб ўзбеклар ва қирғизлар, оддий одамлар ўртасида низо келтириб чиқаришга муваффақ бўлишди, деди Роза Ўтунбаева.\nЎтунбаева бу воқеаларга туртки бўлган омилларга муваққат ҳукуматнинг мутлақо алоқаси бўлмаганини таъкидлаб, аксинча, ҳукуматнинг самарали ҳаракатлари туфайли бўҳрон саноқли кунлар ичида бартараф этилганини иддао қилди.\n- Бу воқеаларни муваққат ҳукумат келтириб чиқарди, дейилишига мутлақо қарши чиқаман. Бу воқеаларга умуман алоқамиз бўлмаган. Воқеа рўй берган жойда вазиятни назоратга олиб, хунрезликка йўл қўймаслик жуда қийин бўлди. Бундай воқеаларга 1990 йилларда ҳам гувоҳ бўлганмиз. Албатта, бу воқеаларга умуман алоқамиз бўлмаган, дейиш нохолислик бўлади, чунки биз ўша пайтдаги муваққат ҳокимият эдик. Лекин биз қўилмиздан келганини қилдик. Уч-тўрт кун ичида бу бўҳронни тўхтатишга муваффақ бўлдик. 1990 йилда ҳатто Совет армияси ҳам бир ой давомида бу иш уддасидан чиқа олмаган. Менимча, Қирғизистон муваққат ҳукумати ўша пайтда қўлидан келганини қилди. Қирғизистон тарихининг бу фожиавий саҳифаси хотирамизда қолади, дея баён қилди Ўтунбаева.\nБеш йил муқаддам содир бўлган воқеалар чоғида, расмий маълумотларга кўра, 442 киши ҳалок бўлган. Қурбон бўлганлардан 295 нафарини, яъни 70 фоизини ўзбеклар, 123 нафарини ёки 29 фоиздан ортиқроғини эса қирғиз миллатига мансуб кишилар ташкил қилган. Шунингдек, июн воқеалари пайтида бир рус, бир покистонлик ва бир уйғур ҳам нобуд бўлган.\n2010 йил июнь воқеалари бўйича ҳозирга қадар 545 киши жиноий жавобгарликка тортилди.\nУлардан 400 нафари ўзбек, 133 нафари қирғиз ва саккиз нафари бошқа миллат вакилларидир.\nСобиқ президент пост-совет мамлакатларида рўй бераётган эврилишларга ҳам муносабат билдириб, Россиянинг бу минтақада, хусусан, Марказий Осиёда тутган муҳим ўрни сақланиб қолишига шубҳа қилмаслигини таъкидлади.\n- Менинг фикримча, Россия минтақада тарихий, анъанавий ва маданий ўрнига эга. Қирғизистонда Россиянинг ролини жуда юқори баҳолаймиз. Мана яқин кунлар ичида Евроосиё Иқтисодий ҳамдўстлигига кирувчи мамлакатлар парламентларининг барчаси Қирғизистоннинг бу ташкилотга аъзо этиб қабул қилинишини ратификация қилади. Биз барча тарихий, маданий ва анъанавий томирларимиз билан ана шу маконга дохилмиз. Биз ўз иқтисодимиз ва саноатимизни кўтарамиз. Менимча Россиянинг бу минтақада ҳақли ўрни бор, дея таъкидлади Ўтунбаева.


М. Солиҳ: Тошкент режимини ислоҳ қилиб бўлмайди « Ўзбекистон Халқ Ҳаракати\nМ. Солиҳ: Тошкент режимини ислоҳ қилиб бўлмайди\n21 April 2017 - 6:00\nМухолифатдаги “Эрк” партиясининг раиси Муҳаммад Солиҳ 12 йилдан буён муҳожирликда яшамоқда. Ўзбекистон ҳукумати уни 1999 йил февралида Президент Ислом Каримовга суиқасд уюштиришда айблаган. Халқаро муносабатлар бўйича қироллик институти таклифи билан Лондонга келган Муҳаммад Солиҳ Би-би-сига интервю берган Муҳаммад Солиҳ: Ўзбекистондаги асосий муаммо – қолган барча муаммоларнинг манбаи бўлган режимдир. Бу режим муаммоси ҳал этилса, у алмашса, ўйлайманки, қолган муаммоларни ҳал қилиш йўли очилади.\nБи-би-си: Сизда бу муаммони ечиш режаси борми?\nМуҳаммад Солиҳ: Режа эмас, дастур бор. Бу дастурнинг унсурлари Андижон воқеаларидан кейин бизга янада яққолроқ кўрина бошлади. Шуни аниқ айтиш мумкинки, бу режимни ўзгартириш шароити етилди. Бунга, биринчи навбатда, халқ тайёр, иккинчидан, мухолифат деярли жипслашиб бўлди. Барча сиёсий гуруҳлар бир фикрда якдиллар – бу режимни ислоҳ қилиб бўлмайди, уни алмаштириш керак.\nБу режимни ҳокимиятдан четлатиш йўли, дарров айтаман, демократик бўлади. Ҳатто, ҳозир амал қилаётган қонунлар доирасида бўлади. Балки бизнинг фақат митинглар ва намойишлар тўғрисидаги қонуннинг бир бандини бузишимизга тўғри келар – Ўзбекистонда рухсат этилмаган митинг ва намойишлар таъқиқланган.\nБи-би-си: Бу Андижондагидек намойишнинг инқилобга айланишини англатадими?\nМуҳаммад Солиҳ: Биз Андижондагидек бўлишини хоҳламаймиз, чунки Андижондаги чиқишлар тартибсиз бўлиб, дастурга эга эмас эди. Мухолифатнинг бу митингга ҳеч қандай алоқаси йўқ эди. Бизнинг вазифамиз, омманинг норозилик кайфиятини назоратга олиб, Украина, Гуржистон ва Қирғизистонда бўлгани каби демократик оқимга йўналтиришдир.\nБи-би-си: Бу Сизга бирмунча аён бўлган сценарий. Лекин бу сценарийнинг аниқ қадамлари ўзингизга аёнми? Уларни тайёрлаяпсизми?\nМуҳаммад Солиҳ: Албатта. Биз жамиятнинг барча қатламлари вакиллари билан ишлаяпмиз. Шунингдек, куч тизимларидаги одамлар билан иш олиб бораяпмиз. Биз норозиликнинг ҳақиқатан халқ норозилиги бўлишини истаймиз: ҳам юқорида, ҳам оммада, ҳам пастда. Кўплаб ҳукумат вакиллари Каримов сиёсатидан норози. Армия зобитлари, ҳатто МХХ зобитлари орасида норозилар кўп. Ва биз улар билан бирга ишлаяпмиз.\nБи-би-си: Буларнинг ҳаммаси – мамлакат ичкарисида. Ташқарида-чи, Марказий Осиёда геополитик манфаатига эга давлатлар билан иш олиб бораяпсизми?\nМуҳаммад Солиҳ: Ҳа. Биз Оврупо Иттифоқига аъзо давлатлар билан мулоқотдамиз.\nБи-би-си: Россия, Хитой билан-чи?\nМуҳаммад Солиҳ: Афсуски, бизниинг Россия билан муносабатларимиз жуда заиф. Андижондан кейин алоқаларимиз деярли узилиб қолди. Биз, барибир, бу вазиятдан чиқиш йўлларини қидирамиз. Биз Россия билан музокаралар юритишни истаймиз.\nБи-би-си: Марказий Осиёда Ислом ҳам сиёсатнинг, ҳам ижтимоий, маиший ҳаётнинг жуда жиддий омилларидан ҳисобланади. Сиз – Ўзбекистондаги дунёвий мухолифат раҳбарларидан бири Ислом омилига қандай қарайсиз?\nМуҳаммад Солиҳ: Ислом омили Марказий Осиёда, айниқса, Ўзбекистонда азалдан жуда кучли бўлиб келган. Ҳар қандай раҳбар бу омил билан ҳисоблашишга мажбур. Афсуски, Каримов усули исломий экстремизм деб аталаётган нарсанинг кўпайишига олиб келди.\nМуҳаммад Солиҳ: Дунёвий мухолифатни сиёсий фаолият, сиёсий жараёнлардан узоқлаштириб, у бу бўшлиқни, ўзини “Ҳизбут-таҳрир” ва бошқа номлар билан атаётган радикал исломий гуруҳлар билан тўлдирди.\nБи-би-си: Ҳозир биз 2006 йил арафасидамиз. Нима деб ўйлайсиз, 2006 йилда Ўзбекистонда нималар содир бўлади?\nМуҳаммад Солиҳ: Мен башорат қилишни ёқтирмайман ва бу нотўғри ҳам. Бироқ 2006 йил Ўзбекистон тарихидаги муҳим йиллардан бўлади. Ҳатто, катта ўзгаришларнинг бошланиши ҳам бўлиши мумкин.\nМуҳаммад Солиҳнинг 2013 йилда Истанбулда чоп этилган “Туркистон шуури” китобидан. (346-348-саҳифалар.)


UFF.uz'да InterSPORT блоги: Ўзбек футболини қандай жин урган ўзи?\nInterSPORT блоги: Ўзбек футболини қандай жин урган ўзи?\nЯнгиликлар » ЎЗБЕК ФУТБОЛИ Жорий мавсум ОЧЛ гуруҳ босқичи клубларимиз учун шаънсиз, шукуҳсиз якунланди. Айниқса, сўнгги нуқта алам уйғотди. Ахир араб футболи вакиллари икки жамоамиз дарвозасига жавобсиз 7та гол уриб, ғалабани бошқача тантана қилишди. «Аламли» ёрлиғи ёпиштирилишининг сабаби шуки, савия нуқтаи назаридан ҳар икки жамоамиз, хусусан, футболимиз шаънига бундай хунук ва қуруқ мағлубиятлар сира ярашмайди. Футболчиларимиз Осиёдаги исталган жамоага қарши ўйнай олишлари, бунинг учун уларда ички имконлар мавжудлигини кўпчилик сезиб турибди.\nАфсуски, умидлар оқланмади. Энг охирги зарба - кучли «нокаут» сабаби нима? «Бунёдкор»нинг ОЧЛ доирасида 3 йил интизор кутилган ғалабаси, «Локомотив»нинг аламли ва жанговар дурангидан сўнг бундай натижа кимнинг хаёлидан ўтганди?!\nФутболимизни қандай жин урди ўзи? Нима учун миллий чемпионатимиз клублари ва турли тоифадаги терма жамоаларимизнинг халқаро учрашувлардаги иштирокида маром йўқолиб қолди? Мазкур саволларга ҳар бир зукко мухлис ёки мутахассисда ўзига яраша жавоблар мавжуд. Қуйида бу борадаги айрим мулоҳазаларни эътиборингизга ҳавола этамиз.\nInterFutbol.uz нинг Telegram даги саҳифасига уланинг – энг сўнгги янгиликлар, қизиқарли блоглар ва таҳлилий материаллар энди бир тўпламда. Манба: www.uff.uz Ўқилган: 4600. Фикрлар: 1.\nСана: 20.05.2017 01:34.


24 май 2022, Тошкент вақти: 14:40\nТармоқ манзараси. Коллаж\nКундалик хабарларни газета саҳифалари ëки ТВ экранларидан эмас, балки ижтимоий тармоқлардан ўқиш Ўзбекистонда аллақачон трендга айланиб улгурди. Озодлик ўтган ҳафтада тармоқ муҳокама қилган асосий хабар ва мавзуларга назар ташлади.\nЎзбек сегментига аталган контентлар трендини ўрганиш чоғида Озодликка SММ-менеджер Ноила Қутлиева ҳамроҳлик қилди.\nТошкентга қайтган Қодирий\nҚутлиевага кўра¸ 1937 йилда отилган атоқли ëзувчи Абдулла Қодирий акс этган граффитининг Тошкент кўчаларидан биридаги бинога чизилиш жараëни тармоқда қизиқиш уйғотди. Инстаграм ва Ютубга жойланган видеода номаълум рассомларнинг кечқурун бино деворига Қодирий суратини чизгани ва трафарет билан мана бу сатрларни ëзгани кўринади.\nБаччаға кокил солиб, оҳ-воҳ ила ўйнотамиз.\nҚаримиз, боёнимиз, балки бу вақт оқвондамиз,\nНогаҳон кўрсак агар бир бесоқолни қотамиз.\nЎртадан чиқса агар миллатни яхши суйгучи,\nБиз ани даҳрий санаб, тўфангча бирла отамиз.\nТошкент кўчасидаги граффити\nВебстерда бачча мавзуси\nЎзбекистонда аккредитациядан ўтган польшалик журналист Агнешка Пикулицка Тошкентдаги Вебстер (АҚШ) университетидаги маърузасида "Бобур асарларида акс этган баччабозлик" эпизодлари ҳақида сўз юритган. Шу билан бирга, Афғонистондаги Толибон режимида баччабозлик авж олганига эътибор қаратган. Бу дарсни кимдир видеога ëзиб олиб, тармоқларга сиздирган. Тармоқдаги муҳофазакор гуруҳнинг минглаб обуначилари "бу домла Бобурни ҳақорат қилди", дея Агнешка Пикулицкани виртуал сазойи қилди.\n22 апрель куни шўролар доҳийси Владимир Ленин туғилган кунини тармоқнинг ўзбек сегменти ўзича нишонлади.\nФейсбук фаоли Мақсуд Қаршиев рассом Владимир Васильковский тарафидан 1973 йилда чизилган «Ленин жаннатда » деган асарни тармоққа қўйди.\n"Ленин жаннатда" асари\nТармоқ фойдаланувчилари Ленин ҳақида чоп қилинган ўзбек халқ эртакларидан парчалар қўйишди. 1970 йилда “Ўздавнашр” томонидан рус тилида нашрдан чиқарилган “Ленин бобо йўлидан” номли китобда Лениннинг 160 пудлик тошни ағдаргани ва учта топишмоқни топиб, "Аллоҳ иродаси билан" осмондан ерга туширилгани ҳақида “ҳикоя қилинади”.\nЛенин ҳақида эртак\nКечган ҳафта давомида имом Саййид Раҳматуллоҳ Термизийнинг масжидлар қулфланиб, таровиҳ намозлари очиқ майдонларда ўқилиши ҳақидаги карантинга оид ваъзи Ютуб, Инстаграм ва Фейсбукда энг кўп томоша қилинган видеолардан бўлди. Инсоннинг ҳаёти барча нарсадан устун, уни эҳтиёт қилайлик – маска жоиздир, деди имом Саййид Раҳматуллоҳ.\nТекин китоб фақат Колумбияда бўлади\nСамарқандлик блогер Фарруҳ Самарқандий Фейсбукдаги саҳифасида "жорий президент ташаббусларидан бирининг чиппакка чиққани акс этган" суратни эълон қилди. Суратда Самарқандда ташкил қилинган кўча кутубхонасининг абгор аҳволи акс этган. Блогер муқояса учун Колумбия ва Истанбулдаги айни кўринишдаги кутубхоналар расмини қўйди.\nКутубхоналар қиëсланган пост\n“Биринчи расмда ўғрилик, наркомания, босқинчилик авжиган (авжига чиққан-таҳр.) деб билинадиган Колумбиядаги китоб жавони акс этган.Иккинчи расмни Истанбул кўчаларидан бирида олганман.\nУчинчи расмда эса Самарқанд шаҳридаги Алишер Навоий истироҳат боғидаги китоб жавони. Ойналари синдирилган, китоблари ўғирланган. Ҳойнаҳой қайсидир носпуруш нос ўраб сотаётган бўлса керак китоб варақларига”.\nПрезидент невараси яшайдиган уй\n«Агар фолловерларим 50 мингтага кўпайиши учун эрга тегишим кераклигини олдинроқ билганимда, бу ишни олдинроқ қилардим». Марям Тиллаева Instagram’даги кузатувчилари кўпайгани муносабати билан ўз севинчини билдирди.\nЎзбекистоннинг собиқ президенти Ислом Каримовнинг набираси, Лола Каримованинг қизи Марям Тиллаева (Марьям Тилляева) 13 апрель куни ўзидан 13 ëш катта россиялик блогер Амиран Сардаровга турмушга чиққан эди. Тўй 13 апрел куни Лас-Вегасда бўлиб ўтди.\nОзодбек "томдан ташади"\n“Палончи томдан ташаса, сенам ташайсанми?” дея дакки берарди интернет асридан бурун катталар. Бугун давр ўзгарди. TikTok’чи Озодбек Хуррамов Дубайдаги осмонўпар бинодан сакраб, шаҳар устидан пастга қулашини видеога олди. Кичик парашют ва яна бир неча қанотсимон жиҳозлар кўмагида Озодбек Хуррамов ерга урилиб, парча парча бўлиб кетмади.\nЎзбекистондаги энг эркин шаҳар\nСуҳбатдошимиз Ноила Қутлиеванинг таги нукуслик бўлганиданми ëки бошқа сабабми¸ ишқилиб, унга журналист Элдор Асановнинг “Нукус дафтари” ëқибди:\n“Шу пайтгача ўзбекистонлик блогер ëки журналист “чет давлатга бориб” келганини йўлнома қилиб ëзарди. Ўзбекистон музофотларидаги шаҳар кентларга эса паст назар билан қараларди. Айниқса, Урганч ва Нукусга борганлар шароит ëмонлиги¸ хира пашшалар¸ ништари жон олғучи чивинлар ва энг мухими қорин оғриғидан шикоят қилишар эди. Журналист Элдор Аасанов эса, Асанов формати Телеграм-каналида бу анъана пирамидасини терс тўнкариб, Нукус шаҳрига бошқача кўз ташлабди. Ўқиб севиндим”, дейди Ноила.\n“Шаҳарнинг асл хазинаси – Савицкий музейи. Бу ҳақиқий маданий хазинадон. Ўта ноёб коллекция тўпланган экан. Сурат ва ҳайкалларнинг бадиий қийматидан ташқари, улар XX аср Ўрта Осиё тарихи бўйича тайёр манба эканини таъкидлаб ўтай. Бу музей менда чуқур таассурот қолдирди. У янада гуркирашга ва шуҳрат топишга муносиб.\nСавицкий музейининг бурчакли тузилиши. Асосийси эса – эркинлик руҳи. Ҳа, негадир бошқа шаҳарларимизга нисбатан эркинроқ туюлди бу шаҳар. Бошқа шаҳарлар, айниқса Тошкентнинг ҳавосига шимирилиб кетган консерватизм ва тушкунлик руҳиятини сезмадим. Одамлар қувноқроқ, эркинроқ туюлди. Шу чекка, эски шаҳарда ҳам кўнгил ёзишнинг йўлларини топиб, ҳаётдан умидворлик сезилади”.\nДарахт шоир бўлса..\nҚутлиевага кўра¸ тармоқларда тренддан ташқари бир устувор кайфият ҳам бор:\n“Бу мамлакатдаги вазиятдан ҳафсаласи пир бўлган одамнинг қочиб кетиш истагидан келиб чиққан кайфият. Кейинги хафтада бу кайфият яна кучайди”.\nҚутлиеванинг бу гапи шоир Муҳаммад Солиҳнинг дарахт нима ўйлаши ҳақидаги шеърини эслатди. Дарахт шоир бўлса “саëҳат¸ саëҳат ва саëҳат” ҳақида ëзган бўларди. Саëҳат дегани, бу бориб, айланиб қайтишни англатади. Тармоқлардаги ўзбек сегменти эса, бутунлай жуфтакни ростлаш ҳақида гапирмоқда. Албатта, Зарина Низомиддинова ва Шерали Жўраевнинг қиëфадошлари¸ милиция кийимини кийиб, ахлат титаëтган бомжлар ва АҚШдан Ўзбекистонга қайтган киноактёр Улуғбек Қодировни ҳам муҳокама қилди.\nИжтимоий тармоқлардаги трендларни Озодлик билан бирга кузатинг.\nТармоқларнинг фаол фойдаланувчиси бўлсангиз, фикрларингизни биз билан баҳам кўринг.\nЭксклюзив сурат ва видеоларингизни бизнинг тармоқлардаги платформаларимиз орқали бўлишишингиз мумкин.\nМессенжер ва имейл\n420 602 612 713 (WhatsApp, Telegram, Viber)\nРамазон, Гагарин ва Шералининг парвози. Тармоқни титратган трендлар


Дахлдорлик туйғуси – HURRIYAT\n8 oy oldin behzod 65\nЎтган ҳафта қишлоққа бордим. Маҳалла гузарида ёши улуғ бир ҳамқишлоғимиз саволга тутди. “Рақамли иқтисодиёт нима дегани, бизга содда қилиб тушунтиринг”. “Майли, ёшларни ҳам чорланг, бирга гурунг қиламиз”, дедим. Сўнг улар сўрашгандай содда изоҳ бера бошладим.\n— Эсингиздами, 35-40 йиллар илгари собиқ иттифоқ ҳудудида ишлаб чиқарилган “Рекорд”, “Горизонт”, “Фотон” каби русумли телевизорлар бўларди. Экрандаги тасвир хиралашиб, тўлқинли чизиқ ҳосил бўларди. Шунда телевизорнинг тепа қисмига гурсиллатиб урардик. Шу зарбадан сўнг эгри-бугри чизгилар тўғриланар, агар канал алмаштиргич синиб қолса, бу мурватни омбир билан айлантирардик. Энди ҳозирги пайтда юртимиздаги “Артель” русумли телевизорни кўз олдингизга келтиринг. Уни ўтирган жойимиздан пульт тугмаларини босиш орқали бошқарамиз. Янги замон телевизорларига рақамли технология татбиқ қилинган. Эски телевизор чиқарилган пайтда рақамли технология умуман бўлмаган. Демак, рақамли иқтисодиёт тараққиёт, ривожланиш ҳосиласи экан.\nИлм, маърифат ўсиши ҳисобига рақамли иқтисодиёт намоён бўлмоқда.\nТингловчилар содда мисолдан таъсирланиб, савол беришди. “Айтинг-чи, рақамли технологияга инсон омили аралашмайди, дегани нима?” Тушунтириш учун яна мисолга мурожаат қилдик. “Бундан тўрт-беш йил муқаддам пластик карточкангиздаги нақд пулни қандай ечиб олардингиз?”. “Эҳ-ҳе, эсимиздан ҳам чиқаёзибди, айрим чаққонлар орқали 15-20 фоиз ҳисобига нақдлаштирардик. Энди Президентимизга минг раҳмат, нақд пул муаммоси умуман йўқ”. Жуда яхши, исталган инфокиоскда миллионлаб сўм пулни тегишли рақамларни босиш орқали 1 фоизлик хизмат ҳақи эвазига нақд пул қилиб оляпмиз. 15-20 фоиз қаердаю 1 фоиз қаерда? Кўряпсизми, бу ишга инсон омили аралашмаяпти. Яна рақамли технология жонимизга оро киряпти. Ким билсин, шу техника бажарадиган иш бирор одамга топширилса, “Нақд пул камайди, агар фоизни оширсангиз, ҳожатингизни чиқариб берамиз” дейишармиди?!\nПрезидентимизнинг Олий Мажлисга Мурожаатномаси, кўпчилик кутганига яраша, янгиликларга бой бўлди. Мана шундай янгиликлардан бири: “Жамоатчилик назоратини янада кучайтириш, давлат ва жамият ўртасида ўзаро яқин ҳамкорлик ўрнатиш мақсадида Ўзбекистон Республикаси Жамоатчилик палатасини ташкил этишни таклиф қиламан”. Шу гап янграганда бутун зал оёққа туриб олқишлади. Ўйловдимки, Мурожаатнома эълон қилингандан кейин Жамоатчилик палатаси масаласида жуда кўплаб таклифлар тушса керак деб. Ўзбекистонда 10 мингдан зиёд нодавлат-нотижорат ташкилотлар фаолият юритаётган бўлса, наҳотки уларда фикр уйғонмаган бўлса?! Ўша соҳа вакили бўлган бир танишимдан секин сўрадим: “Нега Жамоатчилик палатаси ҳақида ҳеч ким фикр билдирмаяпти?”. Жавоб шундай бўлди: “Аввал давлатимиз раҳбари имзоси билан ҳужжат эълон қилишини кутяпмиз”. Ана, холос! Биз учун ҳамма нарсани Президент қилиб бериши керакми?! Ватан тақдирига дахлдорлик туйғуси қани?\nКейинчалик ўтказилган анжуманда Президентимиз Жамоатчилик палатасини ташкил этганда миллий менталитетимизга хос азалий қадриятлар ҳисобга олинишини таъкидлади. Яъни, донишманд ва оқил халқимизнинг маслаҳат ва кенгаш асосида ишлаши наф келтирсин. Яна бир муҳим қирра эса жаҳон мамлакатларининг ижобий тажрибасини ҳисобга олишдир. Жамоатчилик палатасига кимлар аъзо бўлиши керак? Ҳаётнинг паст-баланди, иссиқ-совуғини кўрган халқимиз яхши яшаши учун нималар қилиниши керак, деган саволга жавоб берадиган юртдошларимиз ўз билим ва тажрибаларини баҳам кўриши назарда тутилади. Ушбу палата аъзолари, аввало, ватанпарвар, юртсевар, ғурурли, фаол бўлишлари лозим. Илм-фанда юксак чўққиларни эгаллаган, спорт ареналарида Ўзбекистон номини дунёга таратган миллат фидойилари, эл-юрт ичра катта обрўга сазовор шахслар ушбу палата сафида бўлишлари айни муддаодир. Битта мисол келтирайлик. “Муносабат” ток-шоусида энг долзарб масалалар муҳокама қилинади. Шу кўрсатув бошловчиси Ўзбекистонда хизмат кўрсатган журналист Қуддус Аъзамов Жамоатчилик палатасига аъзо бўлса, жуда кўп ибратли фикрларни бериши мумкин. Бу бир мулоҳаза, фикр албатта.\nПрезидент сиёсати, Олий Мажлис Қонунчилик палатаси ва Сенати, Ҳукумат амалга ошираётган иш тутуми халқ томонидан қандай қабул қилиняпти, яна қандай янгича вазифаларни ҳаётга татбиқ этиш мумкинлиги Жамоатчилик палатаси фаолиятида намоён бўлмоғи лозим. Президент Мурожаатномасида айтилганидек, “Жамоатчилик маъқул деса — маъқул, номаъқул деса — номаъқул бўлади”.\nХалқимиз табиатида ажойиб удум бор: кимдир муҳим ишга қўл урмоқчи бўлса, ёши улуғ табаррук инсонлар маслаҳати ва фотиҳасини олади. Шунда ҳамманинг кўнгли тўқ, нияти аниқ, қадами дадил бўлади. Фақат Ватан тараққиёти, эл-юрт ободлиги, халқ фаровонлигини ўйлайдиган Жамоатчилик палатасида эзгу ишларга ёруғ йўлланма бериши кўнгилларга мадад бўлади. Ана шу дуони олиш “ҳалоллик вакцинаси” билан эмланишга тенг. Кўнгилда эзгулик аҳди, метин эътиқод жўш урса, Яратган ҳам қўллаб-қувватлайди.\nПрезидентимизнинг “Қонунларнинг ягона манбаи ва муаллифи халқ бўлиши керак” деган қанотли ибораси юқорида баён этилган фикрларимизни тасдиқлайди. Жамоатчилик палатаси давлат ҳокимиятининг бирдан-бир манбаи — Халқ ақл-заковатидан озиқ олади. Асрий тажрибалар ҳаётимизни янада яхшилашга хизмат қилади. Шундай ёндашув ҳар бир фуқаронинг эртанги кунга ишончини, дилдаги ғурур туйғусини оширади. Халқнинг қудратли кучи Ватан тараққиётини юксалтиришга сабаб бўлади.\nPrevious Самимиятга асосланган дўстона муносабат\nNext Бекатдан бекатгача…


Биологлар мушак тўқималари жароҳатдан сўнг қандай қилиб тикланишини ўрганишди\n00:43 / 21.05.2016\nМонаш регенератив тиббиёт институти олимлари мушакларнинг жароҳатдан сўнг қайта тикланиш ҳолатидаги биринчи босқични кузатишди. Тадқиқот Science журналининг янги сонида чоп этилган.\nБиологлар мушак ва асаб регенерациясига қодирлиги билан танилган данио-рерио балиғини ўрганиб чиқишди. Олимлар мушакларнинг катта илдиз ҳужайраларига кўпроқ эътибор қаратишди. Мушаклар шикастланган ҳолатда уларни қайта тиклашда фаол иштирок этувчи илдиз ҳужайралар тўплаш жараёни амалга ошади. Балиқлар шаффоф тусда бўлгани учун олимлар қайта тикланиш жараёнини реал вақт режимида кузатишга муваффақ бўлишган, деб ёзилади мақолада.\nМутахассислар анчадан буён мушаклар регенерациясида илдиз ҳужайраларнинг иштирокини ўрганиб келишган бўлса-да, бу тадқиқотлар ҳайвонлар билан эмас, фақатгина ҳужайра намуналарида амалга оширилган.\nТадқиқот муаллифларининг сўзларига кўра, мушаклар қайта тикланиши жараёнини пухта ўрганиш ёши кекса инсонлар ва мушак дистрофияси мавжуд бўлган беморлар ҳаёт тарзини яхшилашга, шунингдек, мушак жароҳатларини олган спортчиларга ёрдам беришда катта хизмат қилади.


Тақдирнинг инояти — Teletype\nЗамонавий ҳайкалтарошлик мактабининг етакчи вакилларидан бири Қурбон Норхўрозов қадим санъат сирларини таниқли рассомлар Анвар Раҳматуллаев ва Улуғбек Мардиевдан ўрганди. Мамлакатимиз мустақиллиги рассом ижодига янги мазмун ва моҳият бахш этди. Миллий анъаналарга бой маҳобатли ҳайкаллар хиёбонлар ва боғларга ўзгача файз бағишлашида Қ.Норхўрозовнинг ҳам ҳиссаси бор. Рассом асарларини кузатар эканмиз, у ҳайкалтарошлик санъатида ўзига хос ижод услубига эга эканлигининг гувоҳи бўламиз. Ижодкор ёғоч, бронза, мис, шамот каби материаллардан асарлар ишлар экан, уларнинг ҳар бирига меҳр билан сайқал бериб, мукаммал санъат асари даражасига етказади. Замон воқеа-ҳодисаларига бефарқ бўлмаган ҳайкалтарош бугун ҳам фаол изланишда. Суҳбатимиз ижодкорнинг болалиги ҳақидаги ҳикоясидан бошланди.\n— Қашқадарё вилоятининг Чироқчи тумани, Сўфи қишлоғида туғилганман. Ўзбек оилаларининг анъанасига кўра бувимнинг (отамнинг онаси) қўлида тарбия топганман. Бувим ҳар кеч ухлашимиздан олдин турли эртаклар, ривоятлар, достонлар, қиссалар айтиб берарди. Бувим образга кириб, жонли сўзларди, эртакдаги қаҳрамонлар гўё атрофимизда юргандек таассурот уйғотарди. Бора-бора бувим таърифлаган тойчоқ, отлар, дарёлар, дарахтлар, эртак қаҳрамонларининг расмини чизиш севимли машғулотимга айланди. Бошланғич синфда ўқиётган пайтим Холмон муаллим деворга осилган тахта олдига чиқариб, табиат манзарасини чизишни буюрди. Ўшанда ўзимни рассомдек тутиб, манзарани аниқ ва чиройли чиздим. Уйга вазифа берилганда ҳам табиат манзарасини чизиб бордим. Устозим расмимни ўқувчиларга кўрсатиб, роса мақтади. Мақтовдан руҳланиб, яна суратлар чиздим, рассомликка қизиқишим ортиб борди. Яхши кўринган расмларни “Гулхан” болалар журналига жўнатдим. Расмларим босилмаган бўлса-да, таҳририятдан жавоб хатлари келган. Унда чизишдан тўхтамаслигим, янада яхши ишлашим ҳақида ёзилганди. Мактабни тугатган йили П.Беньков номидаги рассомлик билим юртига ўқишга киролмадим. Икки йил ҳарбий хизматда бўлдим. Очиғи, олий ўқув юртига киришим осон кечмади. Бахтимга, 1977 йили Театр ва рассомлик санъати институти қошида тайёрлов курси очилди. Икки йил тайёрлов курсида ўқиб, ўқишни давом эттирдим.\nЎқиш даври ва ундан кейинги йиллар ижодкор кўплаб асарларни мухлисларга тақдим этди. Миллий анъаналарга асосланган ва қисман янги шакл-шамойил касб этган ўз йўналишини, услубини яратди. “Келинчак”, “Она замин”, “Замон садоси” сингари асарлари мамлакатимиз галереяларидан ўрин олган. Айниқса, ўрик ёғочидан ясалган “Она замин” асари Тасвирий санъат галереясини безаб турибди.\nТермиз шаҳридаги “Алпомиш” ҳайкалини ишланганига ҳам ўн саккиз йилдан ошди. Халқимизнинг афсонавий қаҳрамони образини янада мукаммалроқ яратиш устидаги соҳа ходимларининг баҳс ва мунозаралари якунлангач, янги ғоялар асосида халқ қаҳрамонининг маҳобатли қиёфаси эскизини яратиш рассомга тинчлик бермади. Мана, яқин ўн бир ойдан буён у улкан ҳайкалтарошлик мажмуаси устида ишламоқда. Усти ёпиқ, атрофи очиқ айвонда гипсдан ясалган Алпомиш от устида, гўё учиб кетаётгандек...\n— “Алпомиш” достони болалигимдаёқ қалбимга сингиб кетган, десам муболаға бўлмас, — дейди мусаввир. — Биз болалар камон ясаб, Алпомишга тақлид қилиб, қир-адирларда чопганимиз кечагидек эсимда. Тақдирнинг иноятини қаранг, йиллар ўтиб мен бир бўз бола ҳайкалтарош бўлиб, Алпомишнинг минг йиллик юбилейига бағишланган ёдгорлик яратиш жараёнида қатнашганимдан қувонаман. Бугун Алпомишнинг маҳобатли ҳайкали узоқ муддат туришини ҳисобга олиб мисдан ясаяпман. Баландлиги беш ярим, узунлиги етти метр бўлган ҳайкалтарошлик мажмуаси ўн метрли устунга ўрнатилади. Умумий баландлиги эса ўн беш ярим метр. Ҳайкал мухлисларга ёқади, деган умиддаман.\n— Ҳайкалтарошлик санъат турлари ичида энг машаққатли соҳа бўлиб, ҳам руҳан, ҳам жисмонан оғир меҳнатни талаб қилади. Рангтасвирда ижод қилганингизда ижодингиз кўлами бундан ўзгача бўлармиди... Афсусланмайсизми?\n— Махсус тайёрлов бўлимида Раҳим Ризомуҳамедовдан рангтасвир сирларини чуқур ўрганиш билан бирга, ҳайкалтарошлик эскизларини ҳам чизардим. Институтга қабул бошланганда тайёрлов курсидан чекланган миқдорда ўқувчилар қабул қилингани учун рангтасвир бўлимида ўрин бўлмаган. Шунда ҳайкалтарошлик бўлимига олишган. Шундай бўлдики, ўқиш, ижодий ишлаш жараёнида дунё миқёсида рангтасвир ва ҳайкалтарошликда (бошқа йўналишларни камситмаган ҳолда) томошабинлар қалбига кириб борадиган ҳақиқий, фалсафий санъат намуналарини яратиш мумкин экан, деган хулосага келдим. Эҳтимол, рангтасвирчи бўлганимда асарларим сони кўпроқ бўлиши мумкин эди. Лекин ҳайкалтарошлик асарларим озми-кўпми чет эл галереяларидан, Англиядаги “Замона” галереясидан ўрин олганидан кўнглим таскин топади.\n— Мустақиллик йилларида санъатнинг барча соҳалари қатори ҳайкалтарошлик ҳам ривожланмоқда. Бу соҳанинг келажаги ҳақида қандай фикрдасиз? Ҳайкалтарошликда устоз-шогирд анъаналари қандай давом этяпти?\n— Дарҳақиқат, Соҳибқирон Амир Темур (Илҳом Жабборов асари) ҳайкали мустақиллик шарофати билан бунёд бўлди. Улуғ шоирлар Алишер Навоий ва Бобур ҳайкаллари ўрнатилди, атрофи боғу бўстонга айланди. Шу кеча-кундузда ҳар бир вилоят ва шаҳарда буюк алломаларимизнинг ҳайкаллари ўрнатиляпти. Айниқса, 2018 йили бир қатор атоқли шоир-ёзувчиларнинг ҳайкаллари яратилди.\nРавшан Миртожиев, Илҳом Жабборов, Анвар Раҳматуллаев, Абдумўмин Бойматов, Аҳмад Шоймуродов чин маънода ҳайкалтарошлик санъатининг ривожига улкан ҳисса қўшдилар. Ажойиб ҳайкалтарош Азамат Ҳотамовнинг ишлари музейлар, галереялардан ўрин олган. Раҳматли Мухтор Аблоқуловнинг томошабинлар қалбини ларзага солувчи асарлари санъат музейларида сақланади. Халқимизда “От ўрнини той босади”, деган мақол бежиз айтилмаган. Устозлар И.Жабборов, Р.Миртожиев, А.Ҳотамов ижод қилиш баробарида талабаларга билим бериб, кўплаб ёш ҳайкалтарошларни етиштиришди. Шулардан бири Жасванд Анназаровнинг ижоди ёш ҳайкалтарошлар орасида кўзга яққол ташланди. Ёшлар бизга қараганда анча ҳаракатчан, янги ғоялар устида тинмай изланишда.\n— Ижодкор ҳамиша бедор, дилида янги асар, мавзу туғилиб туради. Сизни бугун қандай мавзулар безовта қиляпти, нималар билан бандсиз?\n— Албатта, ҳар бир ижодкор асарлари ғоясини олдиндан ўйлаб юради. Алпомиш ҳайкали устидаги ишлар ниҳоялангандан кейин ўйлаб қўйган ижодий ишларим бор. Насиб қилса, 2019 йилда кўргазма ташкил этиб, фалсафага бой, бадиий ечим топган ҳайкаллар билан бирга графикада чизган ишларимни ҳам илк бор намойиш этмоқчиман. Бўш вақтимда кўпроқ китоб ўқийман. Китобнинг қадр-қиммати шундаки, бир ҳафта, бир ой ўқиб, бой таассуротларни қалбингизга жо қиласиз. Шундай дориломон кунларга етказганига шукр қиламан. Рафиқам билан тўрт ўғил ва бир қизни вояга етказдик. Уларнинг камоли бизни доимо янги ютуқларга илҳомлантиради.


Ҳарбий вертолёт қулаши оқибатида 3 киши ҳалок бўлди | Qalampir.uz\nҲарбий вертолёт қулаши оқибатида 3 киши ҳалок бўлди\nОлам\t21 Январь 10:50 9800\nАмерика Қўшма Штатларининг Нью-Йорк штатида “UH-60 Black” Hawk миллий гвардияси вертолёти қулаб тушди. Оқибатда уч нафар ҳарбий хизматчи ҳалок бўлган. Бу ҳақда воқеа содир бўлган Монро округи шерифи маълум қилди.\n“Биз Миллий Гвардия бортда бўлганларнинг шахсини тасдиқлашини ва буюк аскарларимизнинг кимлиги аниқланишини кутмоқдамиз”, дейди у.\nВертолёт Мендон шаҳри яқинидаги қишлоқ хўжалиги даласига қулаб тушган ва ёниб кетган. Штат Миллий гвардияси экипаж ўқув машғулотида бўлганини маълум қилди. Қўриқчиларнинг сўзларига кўра, бортда атиги уч киши бўлган.\nШтат губернатори Эндрю Куомо мотам белгиси сифатида 21 январь куни барча Ҳукумат биноларига байроқларни туширишни буюрди. У вилоятнинг барча аҳолиси номидан қурбонларнинг яқинлари ва ҳамкасбларига ҳамдардлик билдирди.\n27 Июль 16:53 52907\n29 Июль 11:10 33056\n28 Июль 09:32 28871\n27 Июль 12:47 28456


Қирғизистон президенти Аскар Акаевнинг бир ўғли ва бир қизи мамлакатда бўладиган парламент сайловларида ўз номзодини қўйди.\nАйдар Акаев номзоди бугун расман рўйхатга олинди. Олдинроқ унинг опаси Бермет Акаева номзод сифатида рўйхатдан ўтган эди.\nАйдар Акаев Қирғизистон Миллий олимпия қўмитаси раиси ҳисобланади ва айни пайтда Қирғизистон Молия вазирининг маслаҳатчиси ҳамдир. Бермет Акаева эса "Оға хон" фондининг Қирғизистондаги шўбасига рахбарлик қилади.\nАскар Акаевнинг жами тўртта фарзанди бор. Аммо, қолган кенжа икки фарзанди ёши тўғри келмаётгани боис номзодларини ҳозирча қўя олмайди.


Ўзбекистон Республикасининг биометрик паспорти республика ҳудудида ҳам, ундан ташқарида ҳам паспорт эгасининг шахси ва фуқаролигини тасдиқлайдиган ҳужжат саналади, деб ёзади «kun.uz».\nICAO (Халқаро фуқаролик авиацияси ташкилоти) тавсиялари асосида Ўзбекистон Республикаси фуқароси паспорти туғилгандан то бир ёшга тўлгунча икки йиллик муддатга; бир ёшдан то ўн олти ёшга етгунча беш йиллик муддат билан расмийлаштирилади. Бунда паспортнинг амал қилиш муддати фуқаронинг фуқаронинг 16 ёшидан ошмаслиги керак, 16 ёшдан эса 10 йилга берилади.\nИстисноли ҳолатлардагина, республикадан четга чиқаётганда ёши 15 ёшдан ошган бўлса, паспорт 16 ёшга тўлмаган шахсга 10 йилга берилиши мумкин.\nФуқаро бошқа давлатларга узоқ муддатга кетаётганда, паспортнинг амал қилиш муддати бир йилдан камроқ бўлсагина, алмаштирилиши мумкин, деб хабар беради mfa.uz.\nБиометрик маълумотли паспортлар ICAO тавсияларига мувофиқ белгиланган намуна бўйича тайёрланиб, лотин ёзувида ўзбек ва инглиз тилларида ёзилади, Қорақалпоғистон Республикаси аҳолиси учун эса — қорақалпоқ, ўзбек ва инглиз тилларида.\nЯнги паспортга суратлар ёпиштириш ўрнига босиш йўли билан киритилади, бу уни қалбакилаштиришдан ҳимояланганлик даражасини оширади.


Флойд Мейвезер фаолиятини давом эттира олмаслигини маълум қилди\n14:09 / 17.08.2016 7380\nБарча вазн тоифалари бўйича жаҳоннинг кучли боксчиларидан бири, АҚШлик боксчи Флойд Мейвезер-кичкина фаолиятини қайта тикламаслиги ҳақида маълум қилди. Бу ҳақда у ТАССга маълум қилган.\nОАВда Мэйвезер-кичкина ва аралаш жанг устаси Конор Макгрегор ўртасида жанг бўлиб ўтиши ҳақида хабарлар тарқатилган эди. Америкаликнинг собиқ рақиби, филиппинлик Мэнни Пакьяо фаолиятини қайта йўлга қўйди ва жорий йилнинг 5 ноябрь куни Жесси Варгасга қарши жанг ўтказадиган бўлди.\n"Мэннининг қайтаётганлигини биламан, лекин бу мен ҳақимда эмас, - деди Мейуэзер. – Мен 20 йил умримни шу ишга бағишладим ва яна унга қайтишни истамайман. Ҳозирда менинг вазифам истеъдодли боксчиларни қўллаб-қувватлашдир, асло қайтиш эмас".\nAIBA директори ХОҚни бокс бўйича тезроқ қарор қабул қилишга чақирди\n40 ёшли Пакьяо чемпионлик камарини ҳимоя қилди\nФазлиддин Ғойибназаров навбатдаги жангида ҳам ғалаба қозонди


Жентилони Италия президентини янги ҳукумат таркиби билан таништирди\n23:53 / 12.12.2016\nИталия президентидан ҳукуматни шакллантириш учун мандатни қабул қилиб олган Паоло Жентилони давлат раҳбарини ўз вазирлар маҳкамаси таркиби билан таништирди. Бу ҳақида президент канцелярияси бош котиби Уго Дзампетти маълум қилди.\nПаоло Жентилони ва республика президенти Сержо Маттарелланинг учрашуви бир соатча давом этди.\nЖентилонининг ҳукуматига собиқ бош вазир Маттео Ренци ҳукуматидаги кўплаб вазирлар киритилди. Хусусан, иқтисодиёт ва молия вазири Пьер Карло Падоан, иқтисодий тараққиёт вазири Карло Календа, Мудофаа вазири Роберта Пинотти ва адлия вазири Андреа Орландолар ўз лавозимларини сақлаб қолишди.\nТИВ янги раҳбари лавозимига бунга қадар мамлакат ИИВни бошқариб келган Анжелино Альфано тайинланди. Унинг ўрнини эса илгари бош вазир идорасида махсус хизматларни Марко Миннити эгаллади.\nЖентилонининг маълум қилишича, сешанба ва чоршанба кунлари икки палата олдига янги ҳукуматга бўлган ишонч масаласи қўйилади.\nИталия янги ҳукумат Паоло Жентилони


Ленчонинг илтимоси. Грегорио Лопес\nHome icon Бош саҳифа»Жаҳон адабиёти»Ленчонинг илтимоси. Грегорио Лопес\n— Худо хоҳласа.\n— Ҳа, буниси энди ёмон бўлди, — афсусланиб бош чайқади Ленчо. — Ишқилиб ўтиб кетсин-да!\n— Дўл бизга ҳеч нарса қолдирмади. Барча меҳнатимизни йўққа чиқарди. Бу йил энди оч қолишимиз аниқ…\nБу, шунчаки, Худога ёзилган хат эди, холос…\n“Парвардигорим, — деб бошланарди хат, — агар менга ёрдам бермасанг, бу йил бутун оилам билан оч қоламан; менга уруғлик сотиб олиш, ҳосилни йиғиб олгунимга қадар тирикчилик учун юз песо керак. Сабаби бу йилги ҳосил дўл остида қолиб…”\nХатнинг юбориладиган манзилига “Худога” деб имзо чеккан Ленчо ғоят ташвишли қиёфада қишлоққа йўл олди. Почта идорасидан марка сотиб олиб хатга ёпиштирди-ю, дарҳол қутига ташлади…\n…Хат ташувчи бошлиғининг хонасига кириб келар экан, ўзини кулгидан тўхтатолмасди. У қўлидаги антиқа — Худога ёзилган хатни раҳбарига тутқазди.\nХодими билан мириқиб кулишган қишлоқ почта идораси бошлиғида тўсатдан хатга жавоб ёзиш истаги туғилди. Хатни ўқиб чиққач, фақат қуруқ сўзлар билангина жавоб хати йўллаш камлик қилишини англаб етди. Шундан сўнг барча ходимларидан пул йиғди, ўз маошининг бир қисмини ажратди, камига бошқалардан ҳам ёрдам сўради.\nПулларни обдон тахлаб конвертга жойлаган бошлиқ унга қўшимча хат ҳам илова қилди. Унда фақат биргина сўз ёзилганди: “Худодан”.\nХат келганини билган Ленчо бундан заррача ҳам ажабланмади, чунки у Худо мактубни жавобсиз қолдирмаслигига қаттиқ ишонар эди. Лекин хатни очиб пулни санаб кўргач, кайфияти тушиб кетди… Ахир, Худонинг адашиши мумкин эмас-ку!.. Ленчо ходимнинг ёнига бориб ундан қоғоз ва қалам сўраб олди. Сўнг столга ўтириб хат ёза бошлади. Почтадан янги конверт ва марка сотиб олиб хатни яхшилаб жойлади-да, секин бориб қутига ташлади.\nДеҳқон почтадан чиқиши биланоқ идора раҳбари қутининг ёнига югуриб келди, ҳозиргина ташланган, елими ҳали қуриб улгурмаган хатни очди-ю, ўқий бошлади. Унда шундай дейилганди: “Яратган эгам, марҳаматинг учун қуллуқ. Аммо менга юборган пулнинг олтмиш песодан камроғи етиб келди, холос. Илтимос, қолганини ҳам жўнатсанг, чунки ҳар бир песо менга жудаям зарур. Лекин уларни почта орқали юбормасанг яхши бўларди, чунки почта идораси хўжайини, ишчилари ўлгудек зиқна, очкўз ва алдоқчи одамлар. Ленчо.”\nИспан тилидан Жамшид Матёқубов таржимаси